
Monumente cu evenimente, 
monumente fără evenimente 


Monumente. Istorice, patriotice, arhitectonice, reli- 
gioase, evocative, comemorative, aniversare, ornamen- 
tale, decorative, artistice, memoriale, chiar erotice sau 
personale. Prin extensie, vorbim despre construcții 
monumentale: templele şi amfiteatrele antice ale Gre- 
ciei, Acropoles, Forumul roman, Coloseumul, catedra- 
lele gotice, palate; la noi Mânăstirea de la Curtea de 
Argeş, fără egal în lume la data înălțării ei. De aseme- 
nea, podul de peste Dunăre de la Drobeta, cetatea Sar- 
misegetusei; în zilele noastre Barajul de la Vidraru şi, 
sub semnul întrebării, clădirea Parlamentului. Pe pla- 
netă, marele zid chinezesc, Canalul de Suez, Canalul 
Panama. Şi toate acestea cu mult după menhiri, mega- 
liți şi statuile din Insula Paştelui, care nu se pot expli- 
ca. Monumentale sunt şi unele opere literare: epopeile 
Ghilgameş, Iliada, Odiseea, Eneida, poemele medieva- 
le — Cântecul Cidului, Cântecul lui Roland, Cântarea 
Nibelungilor — Divina Comedie a lui Dante, creaţiile 
lui Cervantes, Shakespeare, Goethe, Balzac, Dosto- 
ievski, Eminescu. Există şi locuri istorice cu valoare 
monumentală ca Thermopile, Waterloo, Borodino, Sta- 
lingrad, Mărăşeşti. Este semănată planeta cu statui de 
la Cezar la Napoleon şi mai departe. La noi, Mircea cel 
Bătrân, Ştefan cel Mare, Mihai Viteazul. Să nu uităm 
ruinele şi relicvele cetăților dacice, curților domneşti, 
bisericilor şi caselor romane. Ar mai fi de amintit şi 
monumentele naturii, copacii seculari, formațiuni geo- 
logice, sisteme ecologice, peşteri, chei de râuri, vârfuri 
de munţi, lacurile Sfânta Ana, Techirghiol, faleza ma- 
ritimă şi nenumărate altele. 

Suntem conştienţi de aceste valori pe care le avem? 
Ştim să le preţuim? Să le păstrăm? În nepriceperea 
noastră vinovată, se distrug situri istorice şi geologice. 
Pe vatra cetății de la Cetăţeni s-a aşezat o populaţie 
seminomadă care o rade de pe faţa pământului. În 
complexul brâncovenesc din marginea Piteştiului, 
acum câţiva ani se aruncau gunoaie, se smulgeau că- 
rămizi din ziduri, ba un vecin îşi extinsese curtea şi bă- 
tătura şi turna o temelie de casă. Comunismul a 
dărâmat monumente şi statui care nici până azi nu au 
fost ridicate pe soclu. Multe proprietăţi au fost restitui- 
te şi apoi comercializate fără să se țină seama de valoa- 
rea lor istorică. Vatra Combinatului Petrochimic este 
amenințată să ajungă pământ pârjolit. Pădurea Triva- 
le... o ia la vale... 

Laudă celor care au salvat statuia Ţăranului român 
de la 1907. Celor care au repus în circulație Biserica 
Domnească de la Curtea de Argeş şi Cetatea Poenari. 
Dar ce facem cu ruinele? De aprind o lumânare la li- 

turghie, mă rog blestemaţi să fie cei care ne distrug 
trecutul. 

















Cetatea Poenari 


file de istorie 


Tancurile domnului Pendiuc 


Anunţul primăriei privind amplasarea a două tan- 
curi în Piteşti a stârnit, cum era de aşteptat, un val de 
comentarii pro şi contra. Nu puțini au fost cei care au 
sărit ca arşi, criticând vehement intenţia domnului 
primar Tudor Pendiuc. În aceste luări de poziţie, cel 
mai adesea se regăsesc întrebări de genul: „Altceva 
mai bun nu are de făcut?”, „S-a rezolvat problema mo- 
numentelor din municipiu?”, „De ce tancuri?”. Ele mi 
se par pertinente şi de aceea voi încerca eu să răspund 
în locul domnului primar. Sper să am asentimentul 
domniei sale. 














Biserica cu ceas „Sfântul Nicolae” 


Evident că nu s-a rezolvat problema monumentelor 
din Piteşti. Monumentul eroilor războiului pentru in- 
dependență se află în continuare stingher pe strada 
Crinului, aşteptând cu răbdare reabilitarea. Din câte am 
înțeles, există un proiect de reamenajare a parcului din 
fața clădirii Finanţelor Publice care are în vedere şi re- 
amplasarea monumentului în zona sa inițială. Dacă în 
perioada interbelică tinerii din Piteşti foloseau deseori 
expresia „Ne întâlnim la monument”, sunt şanse ca pe 
viitor să o auzim din nou. 

Ce să mai vorbim de Biserica cu ceas „Sfântul Ni- 
colae” pe care o mai ştim din poză sau din panoul ce 

stă stingher pe locul fostului lăcaş de cult. Sau de bus- 
tul marelui om de cultură Al. Ionescu Gion amplasat 
aiurea prin curtea prestigiosului liceu „I.C. Brătianu”. 
Ar mai fi vorba şi despre proiectul unei rotonde a per- 
sonalităților piteştene care ar trebui amplasată, după 
câte cunosc, în Grădina Publică. Sunt proiecte care aş- 
teaptă vremuri mai bune şi sunt convins că nu au fost 
abandonate şi că vor intra în curând în zestrea spiritua- 
lă a oraşului nostru. 











Bustul lui Gheorghe lonescu-Gion 


Cât priveşte idea amplasării a două tancuri în oraş, 
ea comportă o discuţie mai amplă. În ultima vreme, 
asistăm la accentuarea atacului venit în special din vest 
asupra valorilor tradiționale, a simbolurilor. Analizând 
ce-am pierdut şi ce-am câştigat după anul 1989, inde- 
pendenţa economică, energetică, politică, militară, les- 
ne vom realiza că stăm numai pe pierderi. Ce să 
spunem că am câştigat? Intrarea în lumea bună, că am 
câştigat protecția umbrelei NATO... Rămâne să ve- 
dem, deocamdată nu sunt semne. Deocamdată batem 
din călcâie mai abitir decât prin anii '50! Atitudinea 
Occidentului faţă de simbolurile naţionale, în special 
cele religioase, a devenit chiar agresivă în ultima vre- 
me. Problema care-i frământă şi nu numai pe ei ci şi 
destule cozi de topor de la noi e că se construiesc prea 
multe biserici. Nu m-ar mira ca în viitorul apropiat să 
se dea o decizie a Uniunii Europene prin care să se in- 
terzică cetățenilor români să mai doneze bani pentru 
construirea bisericilor de cult. 

O să mă întrebaţi ce legătură au acestea cu tancurile 
domnului Pendiuc. Au o legătură foarte importantă 
pentru că ne situăm tot în zona simbolurilor. Un oraş, o 
ţară plină de simboluri, sunt mai greu de destructurat! 

Spaţiul naţional — identitate românească 
într-o configurație europeană 


Motto: „Societăţile nu se guvernează bine decât 
dacă se suprapun două forțe: inteligența şi puterea” 
(Nicolae Titulescu) 


Recursul la istorie este datoria fiecărei generaţii ca- 
re păşeşte spre viitor. Ce raţiuni îl determină şi prin ce 
mijloace devine peren sunt întrebări care-şi află răs- 
punsuri schimbătoare. Poate fi un gest triumfalist sau 
aleatoriu, făcut din interes sau ca ofrandă pe altarul 
vremii. Rămâne însă singura punte sigură dintre trecut 
şi prezent care ne poate duce, fără să ne rătăcim, mai 
departe. 

Vă invit, prin aceste rânduri, să facem un recurs la 
istoria organizării administrației româneşti, începute, 
de Mircea cel Bătrân şi, în egală măsură, să ne oglin- 
dim prezentul municipiului şi judeţului în izvoarele 
scrise de atunci. Tinerii frumoşi ai Piteştiului vor afla 
încă un motiv pentru care centrul oraşului este străjuit 
de statuia Domnului Ţării Româneşti, care scrutează 
vremea şi vremurile cu sabia sa ţinută în teacă, aşa 
cum şade bine unui luptător. Căci luptător a fost şi nu 
războinic. 

Împărţirea României în judeţe a fost o decizie luată 
de Mircea cel Bătrân (1386-1418), aşa cum reiese 
dintr-un hrisov care numeşte „ținutul Vâlcii”, judeţ. 
Acesta este atestat la finele secolului al XIV-lea, în 
anul 1392. Primul judeţ apărut pe teritoriul României, 
este Vâlcea. „Judeţul”, organizat ca unitate administra- 
tiv-teritorială, în perioada medievală, era specific Țării 
Româneşti şi era condus de un jude, căpitan sau 1s- 
pravnic. 

În evoluţia ţării noastre, constituirea unităților ad- 
ministrativ-teritoriale s-a dovedit în deplină concor- 
danţă cu cerințele sociale şi, indiferent de caracterul 
orânduirilor politice, materializarea demersurilor ad- 
ministrativ-teritoriale a avut la bază atât opțiunea cetă- 
țenilor, cât şi fundamentarea ştiinţifică. Epoca 
modernă a organizării administrativ teritoriale a Ro- 
mâniei a fost marcată de Legea nr. 394 pentru comune- 
le urbane şi rurale şi pentru înființarea consiliilor 
judeţene promulgată, la 31 martie 1864, de Alexandru 
Ioan Cuza. De altfel, domnitorul român care manifesta 
convingerea că doar prin unitate poate asigura progre- 
sul țării sale, a gândit, din această perspectiv, organiza- 
rea administrativ-teritorială a României, după unirea 
celor două Principate. Poate, şi din acest motiv, a vizi- 
tat Piteştiul, la 19 iunie 1859, când a cerut şi localnicii 
i-au prezentat o schiță sumară a localităţii. În acest 
amplasament administrativ, la sfârşit de veac XIX, 

existau deja 58 de străzi circulate şi locuite de 15.569 
de piteşteni. 

Statuia lui Mircea cel Bătrân (1386-1418) 





Necesitatea unei reglementări diferențiate a admi- 
nistraţiei rurale de cea urbană a determinat apariția Le- 
gii rurale din 11 iunie 1862 pentru crearea comunelor 
urbane şi comunelor rurale. Primarii comunelor rurale 
erau aprobați de prefect, în timp ce primarii comunelor 
urbane erau numiți de domn. Prin Legea nr. 394/1864, 
comuna rurală a fost învestită cu personalitate juridică 
ŞI avea o „casă a comunei”, numită Primărie. 

Într-un scurt popas prin acele vremuri, aflăm despre 
inițiativa Consiliului Comunal Piteşti care a înaintat, la 

5 iulie 1885, prin Prefectura Argeş, un memoriu prin 
care se solicita Ministerului de Interne acordarea îm- 
prumutului necesar pentru ridicarea sediului primăriei. 

Şi cum istoria este o sursă vie de inspiraţie, tot din 
acele vremuri aflăm că veniturile primăriei Piteştilor 
de la sfârşitul secolului al XIX-lea, proveneau, mai 
ales, din închirierea de „magherniţe” negustorilor care 
vindeau diferite produse precum şi unor meseriaşi. 
Primăria avea în folosință suprafeţe importante de te- 
ren arabil, păşune şi pădure, dar veniturile obținute din 
exploatarea lor erau modeste şi proveneau din arenda- 
rea pietrei şi pietrişului din prundul Argeşului sau a 
unor suprafeţe mici de comună sau de la marginea 
acesteia. Eforturile administrației erau sprijinite, pe 
atunci, de donațiile în bani şi bunuri ale cetăţenilor. 

Tot prin Legea nr. 396 din 2/14 aprile 1864 s-a 
prevăzut în fiecare judeţ existenţa unui consiliu care se 
întrunea şi îi reprezenta interesele locale, colective şi 
economice. Subdiviziunea judeţului era ocolul (plasa) 
şi grupa mai multe comune urbane sau rurale după cri- 
terii geografice şi economice. Potrivit aceluiaşi act 
normativ, comunele urbane aveau un grup de pompi- 
eri, iar cele care depăşeau un număr de 6000 de locui- 
tori trebuia să dispună de un spital. Judeţul este învestit 
cu personalitate juridică abia la începutul sec. al 
XX-lea, prin Legea din 1904. 

În Țara Românească, judeţele s-au format de-a lun- 
gul râurilor care le-au dat şi numele. Alături de Argeş 
sau Olt, spre exemplu, Dolj înseamnă Jiul de Sus, în 
timp ce Gorj, înseamnă Jiul de Jos!. Miron Costin vor- 
bea, la 1677, despre judeţul Argiş (Argeş), arătând că 
„în Tara Românească sunt numai şaptesprezece ţinu- 
turi, cu două mai puțin ca în Țara Moldovei” . 

Organizarea administrativă a Principatelor Române 
urmată de cea a statului unitar este rezultatul împreju- 
rărilor care au contribuit la formarea poporului român 
şi adaptarea la nevoile economice, sociale şi politice 
ale istoriei. 

În anul 1923, Constituţia României consfințea, din 
punct de vedere administrativ-teritorial, împărțirea 
României în judeţe care, la rândul lor, era împărțite în 
comune. Prin art. 1 al acestei Legi fundamentale, Ro- 
mânia era declarată stat naţional, unitar şi indivizibil, 
iar prin art. 137 unifica diferitele sisteme juridice moş- 
tenite de regiunile statului. Ulterior, Decretul din 1925 
stabilea numărul, întinderea şi subdiviziunea teritoria- 
lă, menținând neschimbate funcțiile organelor adminis- 
trative. 

Constituţia din 29 martie 1923 statua descentraliza- 
rea administrativă ca principiu al organizării de stat, 
elementul esențial al descentralizării constând în „ale- 





! Vezi Florea Ionel, Structuri legislative istorico-geografice 
(...), teză de doctorat 2011, Universitatea Bucureşti la adresa 
http:/Aww.unibuc.ro/studies/Doctorate20 1 1 Noiembrie/, 
consultat la 01.08.2013 

* Ibidem. 

gerea prin vot universal, egal, direct, secret şi obligato- 
riu şi cu reprezentarea minorității, după formele prevă- 
zute de lege a membrilor consiliilor judeţene şi 
comunale”, la aceştia putându-se adăuga, prin lege, 
„membri de drept şi membri cooptați”. 

Începutul secolului al XX-lea găsea activitatea pri- 
măriei Piteştilor organizată după modelul serviciilor 
din sec. al XIX-lea, acestea înmulțindu-se şi diversifi- 
cându-se în funcție de nevoile momentului şi de con- 
sistența veniturilor bugetare. Aşezarea geografică a 
localității era prielnică schimburilor, dezvoltării meşte- 
şugurilor şi agriculturii, ceea ce îl făcea cel mai activ 
centru de comerț din Țara Românească. 

Totuşi, Decretul din anul 1925 nu a răspuns tuturor 
necesităților vieții administrativ-teritoriale româneşti, 
pentru că fiecare provincie a manifestat tendința unui 
sistem administrativ propriu, autonom, care nu putea fi 
înlocuit cu uşurinţă de un sistem complet nou. O astfel 
de experienţă a condus la pregătirea, elaborarea şi pu- 
nerea în practică a reformei administrative de la 3 au- 
gust 1929. Scopul era ca prin această nouă lege să se 
obțină o mare descentralizare administrativă prin înfi- 
ințarea unor noi instituții menite să aducă o mai mare 
autonomie în viața locală. 

Am să întrerup, cumva intempestiv, parcursul 
printr-o parte a istoriei reorganizării administrativ-te- 
ritoriale a României, închizând coperţile acestei scurte 
evocări, mai mult din motive de spaţiu redacțional şi 
am să las deschisă fereastra spre realitatea prezentului, 
invitând la cumpănire. 

Organizarea spațiului național este şi trebuie să ră- 
mână o preocupare de înaltă responsabilitate politico- 
socială căruia să nu-i lipsească spiritul patriotic, pentru 
că, aşa cum spunea sociologul Henri Stahl, „problema 
aceasta a restructurărilor administrativ-teritoriale, pro- 
blema reorganizării localităților, în ce priveşte profilul, 
volumul şi structura lor, se poate încadra într-una din 
marile drame ale istoriei omenirii”. 

Un edificiu instituțional solid nu poate fi totuşi ri- 
dicat şi consolidat pe demolări şi artefacte în colbul 
cărora bătrânilor li se caută pricini iar tinerii abia îşi 
desluşesc viitorul. O construcție temeinică şi modernă 
nu poate fi structurată fără îndreptarea lipsurilor, de- 
fectelor şi onorarea promisiunilor politice. 

Organizarea spaţiului național trebuie să însemne 
ancorarea în realitatea istoriei, adaptarea cu responsa- 
bilitate şi asumare la prezent prin deschidere spre vii- 
tor, este ceea ce se cheamă bucuria de a veni acasă, de 
a rămâne acasă sau de a privi cu mândrie către acasă, 
de oriunde ne-am afla. 

Spaţiul național a fost, este şi trebuie să rămână un 
reper cu identitate românească, într-o configuraţie eu- 
ropeană. 





* Henri H .Stahl, Organizarea administrativ teritorială. Co- 
mentarii sociologice, Editura Ştiinţifică, Bucureşti, 19638. 

Vechi poduri din Piteşti 


Podurile sunt construcții de lemn, de piatră, de be- 
ton, de metal etc. ce leagă între ele malurile unei ape sau 
marginile unei depresiuni de pământ, susţinând o cale 
de comunicaţie terestră (şosea sau cale ferată) şi asigu- 
rând continuitatea căii peste un obstacol natural sau arti- 
ficial!. În literatura de specialitate, podurile se mai 
definesc ca fiind lucrări de artă ale arhitecturii şi ingine- 
riei construcţiilor, având pe lângă rolul inițial, practic, 
pentru care au fost construite, și rol estetic. Ele sunt pro- 
jectate și construite să reziste peste timp la mai multe 
tipuri de forțe care acționează asupra lor (forțe de com- 
presiune, forţe de întindere, forțe de torsiune, forțe de 
forfecare, forțe de dilatare, forțe ale vântului, atacuri 
chimice şi fizico-chimice, vibrații etc.). În principal, un 
pod este alcătuit din infrastructură, suprastructură şi ra- 
cordurile cu căile de rulare ce acced la pod. Infrastructu- 
ra este reprezentată de culei şi pile prin care se transmit 
încărcările către teren, iar suprastructura este formată 
din structura de rezistență şi calea de rulare. 

Podurile din Piteşti, care există şi azi, au fost con- 
struite, corespunzător diverselor scopuri necesare, pen- 
tru transportul pe căile ferate, transport rutier şi 
transport pietonal, cele mai vechi datând din perioada 
secolelor XIX (cum este cazul podurilor de pe liniile fe- 
rate București-Piteşti și Piteşti-Curtea de Argeş) şi XX 
(podurile rutiere de peste Râul Argeş şi Râul Doamnei, 
numeroase poduri şi podeţe rutiere și pietonale din mu- 
nicipiu şi parcurile de agrement „Trivale” şi „Ştrand”), 
dar şi din secolul XXI (cum este cazul podurilor de pe 
porțiunea de autostradă A1, construită după anul 2000). 

Între anii 1910-1920, România se afla în al cincilea 
deceniu de creştere economică cu o nevoie crescândă 
de dezvoltare a rețelelor căilor de comunicaţii rutiere. 
Apariția automobilelor şi creşterea numărului acestora 
duce la necesitatea unui sistem rutier bun, cu poduri 
pentru traversarea cursurilor de apă. Acestea făceau 
practicabile drumurile în tot anul şi diverse condiții 
meteorologice şi creşteau viteza de deplasare. În anul 
1906 apare o noua Lege a Drumurilor (ce o înlocuieşte 
pe cea de la 1868), care pentru prima data precizează 
elementele componente ale drumurilor precum şi obi- 
ectivele considerate lucrări anexă.” 

Costul mai mic cu aproximativ 30% decât al altor 
tipuri de poduri, precum şi calitatea ridicată au fost 
avantaje ale alegerii soluţiei podurilor din beton armat, 
betonul fiind un material rezistent la comprimare, iar 
armarea sa cu fier oferind rezistență la întindere, torsi- 
une şi forțe tăietoare. 





' http://dexonline.ro/definitie/pod 
 http://www.drdpb.ro/index.php?page=42 


Restituiri Pitești nr. 3/2013 





ing. Aurelian R. ROMAN 


Proiectarea şi construcția podurilor de la Piteşti au 
reunit în mod fericit cele mai bune forțe creatoare ro- 
mâneşti în domeniu ale timpului, la proiect luând parte 
un colectiv de excepție condus de profesorul Elie Radu 
de la Școala de Poduri și Șosele, reputat inginer de 
construcţii.” Acesta a fost promotorul utilizării betonu- 
lui la podurile de şosea în timpurile când în Europa se 
prăbuşiseră mari construcții realizate astfel. Elie Radu 
a demonstrat că aceste eşecuri ale ingineriei de con- 
strucţii erau cauzate de deficienţe de proiectare şi rea- 
lizare, iar ca urmare, a angajat în serviciul său tehnic 
tineri arhitecți şi ingineri de excepție ca Tiberiu Ere- 
mie, Gogu Constantinescu, Dimitrie Gheorghe Dima, 
Constantin Grigorescu, Stefan Mirea etc., pentru a pro- 
iecta poduri din beton armat. 

Inginerul Gogu Constantinescu elaborase o întreagă 
teorie a betonului şi o metodă originală de calcul al 
bolților încastrate. Rezultatele cercetărilor lui au fost 
publicate încă din anul 1904 în Buletinul Societăţii Po- 
litehnice, într-un articol intitulat Studiu asupra betonu- 
lui armat, care avea să fie urmat de o serie întreagă de 
alte articole apărute între anii 1908 şi 1910 în Revista 
Petrolului, sub titlul Calculul rezervoarelor, podurilor 
drepte, al bolților și cupolelor.* În anul 1907, Tiberiu 
Eremie, Dimitrie Gheorghe Dima şi Gogu Constanti- 
nescu înființează Societatea de Construcţii Beton și 
Fier, ce va construi numeroase poduri în țară. 

În contextul dezvoltării reţelei de comunicaţii rutie- 
re naționale, se proiectează podurile de beton armat 
peste Râul Argeş şi Râul Doamnei de la Piteşti şi se 
construiesc de către inginerul piteștean Dimitrie Ghe- 
orghe Dima. Inginerul Dima (9 august 1877-6 martie 
1923) făcuse studii liceale la Ziirich (1895) și studiase 
ingineria la Universitatea Ducală din Darmstadt 
(1899), fiind realizatorul unor lucrări reprezentative în 
țară şi în Piteşti: biserica Sfânta Vineri (1903-1908), 
Ţesătoria Română (1908-1911), Uzina Electrică 
(1913), Uzina de Apă Gropeni (1914), refaceri de po- 
duri după Marele Război (1918-1923), electrificarea 
primului sat din țară-Dragoslavele, fondator al Băncii 
Tehnice Argeşene (1920), proprietar al Tipografiei Li- 
ga Poporului-Pitești (1920-1921) şi este chiar și prefect 
al judeţului Argeş (1920-1921). Destinul său s-a frânt, 
din nefericire, în plină perioadă creatoare la numai 46 








“http:/Awww.agir.ro/univers-ingineresc/numar-20- 
2003/ingineri-mari-personalitati-elie-radu-1853---193 1 424. 
*Dttp://www.rasfoiesc.com/familie/personalitati/GEORGE- 
GOGU-CONSTANTINESCUS2.php 

* Petre Popa (coord.), Enciclopedia Argeșului şi Muscelului, 
volumul II, Biblioteca Universităţii din Pitești, Piteşti, 2010, 
p. 15-16. 

de ani (în urma unei operaţii chirurgicale nereuşite). În 
memoria lui Dimitrie Gheorghe Dima, o stradă şi un 
liceu din Piteşti îi poartă numele. 














= 


UL 


Fig. 2. - Podul rutier din beton armat peste rîul Argeș — 1915 


Construcțiile podurilor rutiere de la Piteşti aveau 
importanță deosebită pentru că modernizau calea de 
legătură rutieră a Piteştiului către Bucureşti, Câmpu- 
lung, Florica, Topoloveni, Târgoviște. 

Cele două poduri sunt asemănătoare ca realizare, 
fiecare având infrastructura formată din două culei şi 
cinci pile, iar suprastructura din şase bolți monolit ce 
susţin calea de rulare, toate realizate din beton armat. 

Podurile au avut de suferit în urma Marelui Război, 
dar au fost refăcute ulterior, iar ca urmare a creşterii 
traficului rutier, s-a construit în paralel cu fiecare pod 
câte un nou pod din beton armat (1979), traficul 
desfăşurându-se astăzi pe câte două benzi/sens. 

Urmare a venerabilei vârste de 100 de ani a celor 
două poduri şi având legendarul exemplu al nu mai pu- 
țin celebrului pod de metal de la Târgu-Jiu, construit în 
1896, la care succesoarea firmei constructoare Dayde- 
Pille a notificat Primăria din Târgu-Jiu după 100 de ani 
că nu mai garantează siguranța în exploatare, s-a impus 
realizarea unor ample lucrări de reparaţii pentru menţi- 
nerea în funcţiune a podurilor de beton armat de la Pi- 
teşti. Acestea, spre deosebire de podul de la Târgu-Jiu, 
nu pot fi demontate şi reasamblate pe o altă locaţie 
pentru a servi doar traficului pietonal de agrement, 
deci repararea este singura măsură posibilă după efec- 
tuarea unei temeinice expertize tehnice. Reparaţiile 
sunt necesare pentru că asupra structurii podurilor ac- 
ționează cauze chimice, fizice şi mecanice produse de 
mediul ambiant, acțiunea omului etc., cu rol în degra- 
darea materialelor din care sunt construite podurile 
(betonul şi fierul). Normele de protecţie impun şi ele 





* Petre Popa, Paul Dicu, Silvestru Voinescu, Pitești 600- 
Studii şi comunicări, Muzeul Judeţean Argeş, Pitești, 1986, 
p. 179. 

efectuarea de lucrări de întreținere şi reparații pentru 
prevenirea unor evenimente nedorite în exploatare. 

Aşa cum se spune în proiectul Modernizare Pod 
peste râul Doamnei, Pitești, ... „departe de a fi o sim- 
plă punte între două maluri, podul peste Râul Doam- 
nei reprezintă mai degrabă un simbol pentru acest 
oraş important al României; reabilitarea acestuia este 
o dovadă a angajamentului Primăriei Municipiului Pi- 
feşti de a oferi cetățenilor un oraş de care să fie 
mândri, care să poată realiza fără obstacole legătura 
cu zona Argeşului; căci, un oraş modern, beneficiind 
de infrastructură reabilitată şi sisteme moderne de su- 
praveghere a traficului este, cu siguranță, un loc pe 
care piteştenii îl pot numi cu drag acasă di 





Fig. 3. - Podul metalic de cale ferată pe linia Pitești-Curtea de Ar- 
geș (Pitești, zona Calea București) 


Un alt pod celebru este podul din zona Calea Bucu- 
reşti, situat pe calea ferată Piteşti-Curtea de Argeş. Ca- 
lea ferată, construită între 1895 şi 1898, şi multe din 
gările situate de-a lungul ei (Bascov, Merişani, Băicu- 
leşti), dar şi cea mai cunoscută, cea din Curtea de Ar- 
geş, au fost proiectate tot de inginerul Elie Radu şi 
Andre Lecomte du Nouy, arhitectul regelui Carol 1. 
Elie Radu a fost alături de inginerul Anghel Saligny 
unul din cei ce au coordonat marile proiecte de con- 
strucții naționale de la sfârşitul secolului XIX şi înce- 
putul secolului XX. 

Podul feroviar, cu lungime de circa 50 de metri, es- 
te de formă dreptunghiulară, cu o singură deschidere, 
sprijinit pe culei, din grinzi metalice cu zăbrele, solida- 
rizat transversal superior la torsiune şi cale de rulare la 
partea inferioară. Trebuie menționat că în Piteşti func- 
ționează de peste 90 de ani o întreprindere de construc- 
ţii de poduri metalice pentru căi ferate. Pe teritoriul 
municipiului sunt mai multe poduri feroviare însă mai 
reduse ca gabarit: podul cu trei căi de linie peste strada 
Tudor Vladimirescu, podul din Târgul din Vale, podul 
de la strada Râurilor, podul de la strada Sfânta Vineri 
şi podul de la strada Crinului. Poduri şi podeţe rutiere 
se găsesc peste tot pe teritoriul municipiului, pe princi- 
palele artere de circulaţie, servind scopului pentru care 
au fost proiectate şi construite. Poduri rutiere dar şi pi- 
etonale executate din beton armat sau fier şi lemn se 
mai găsesc şi în parcurile „Trivale” (amenajat la înce- 
putul secolului XX) şi „Ștrand” (amenajat în anii 60 ai 
secolului XX) atât de dragi piteştenilor. 





 http://rww.pod-peste-raul-doamnei.ro/?p=1 

Un model „electracy” 
pentru un Piteşti virtual 


1. Virtual şi real în lumea monumentelor 


De-a lungul istoriei societăților umane, principala 
forță generatoare de energii pentru construirea viitoru- 
lui a fost întotdeauna cunoaşterea trecutului. Ea a per- 
mis omului să se descopere pe sine, să îşi raporteze 
dorinţele şi pasiunile la poveşti trecute, rămase în 
amintirea materială a umanităţii şi exprimate prin ima- 
gini şi texte, prin construcţii şi alte obiecte căutate asi- 
duu de arheologi şi vânători de comori. Astăzi, 
varietatea monumentelor istorice este una bogată şi 
orice demers cultural o poate oricând îmbogăţi. Bise- 
rici, case memoriale, clădiri vechi cu funcții adminis- 
trative, morminte şi cruci, poduri şi drumuri, cărți şi 
alte forme şi materiale de scriere, arealuri geografice 
etc. Toate sunt exemple de monumente pe care le regă- 
sim în fiecare localitate a României şi nu numai. As- 
tăzi nu puţine sunt opiniile care consideră, pe bună 
dreptate, că şi oamenii sunt monumente. Acei oameni 
care prin spiritul şi voinţa lor au şlefuit epoca lor, pu- 
nând piatră după piatră pe drumul societății umane. 

Timpurile se schimbă şi epocile umane se succed şi 
se scurtează pe măsură ce ne apropiem de ultra- 
contemporaneitatea pe care o trăim în prezent. Obice- 
iul istoricilor de a împărți istoria umană cunoscută în 
felurite etape este acum supus unei provocări autenti- 
ce. Viteza cu care se derulează existenţa grupurile de 
oameni a generat o durată a epocilor istorice mult mai 
redusă în comparație cu secolele trecute. Marea majo- 
ritate a societății noastre este deja adaptată lumii virtu- 
ale şi cu greu ne mai putem închipui viaţa cotidiană în 
absența realităţii virtuale. Dincolo de pericolele pe care 
o serie de lucrări le-au identificat cu privire la raportul 
dintre virtual şi real, precum şi construcția filosofică şi 
fizică asupra realităţii, considerăm că şi monumentul 
trebuie să ajungă în virtual. Monumente ale creației 
omenirii sunt şi vor fi peste zeci de ani cd-urile şi dvd- 
urile din prezent, în timp ce discurile şi casetele, pre- 
cum şi mijloacele lor de redare sunt în timp ce scriem 
aceste rânduri deja obiecte valoroase în muzee şi co- 
lecții private. Colecţiile digitale de cărți sunt un alt 
exemplu. Şi exemplele pot continua. Cunoaştem cu 
toţii felul în care anumite locaţii urbane au devenit 
simboluri ale existenţei unui popor (Agora greacă sau 
Piaţa Independenţei). Ele sunt prin semnificația lor 
adevărate monumente ale istoriei lumii (fiecare popor 
are o piaţă a independenţei). Credem însă că forumuri- 

le online cele mai vizitate, blogurile cele mai citite ca- 
re creează lideri de opinie şi site-urile de socializare au 
înlocuit într-o oarecare măsură agora „reală”. 

Noi credem că în prezent societatea umană poate 
realiza o simbioză a realului şi a virtualului, una nece- 
sară supravieţuirii primului în acea formă care să ne 
amintească de tradiţiile şi de obiceiurile trecutului. 
Lumea virtualului este la îndemâna noastră. Depinde 
de noi cum o folosim. Gregory Ulmer este unul dintre 
oamenii care au intuit felul în care lumea virtuală va 
afecta şi influenţa lumea reală, obişnuită!. Transformă- 
rilor pe care toate aceste noi instrumente ale vieții 
noastre le-au produs în cadrul cotidianului, Ulmer le-a 
creat termenul de e/ectracy. Profesorul american a 
aplicat elementele de e/ectracy în activitatea sa peda- 
gogică, implicând activ cultura electronică în procesul 
de predare şi chiar şi în dialogul şi relația dintre stu- 
dent şi profesor. Efectele e/ectracy sau, ca să fim mai 
expliciţi, efectele noii lumi virtuale pot fi cu mare uşu- 
rință adaptate şi utilizate chiar şi în ceea ce priveşte 
monumentele. Un prim exemplu în acest sens, în ceea 
ce comunitatea internaţională denumeşte „electronic 
monuments”, este un proiect inițiat de EmerAgency 
care îşi propune construirea unei „versiuni electronice” 
a Muntelui Rushmore sub forma unei proiecții holo- 
grafice instalată într-un parc din apropiere”. Prin urma- 
re, putem aduce virtualul în lumea reală sau putem, de 
asemenea, merge cu lumea reală în virtual atunci când 
recreem acolo pe baza realităților istorice, monumente 
ale trecutului, acum pierdute. Online-ul este spaţiul în 
care în prezent, pe diferite site-uri culturale, putem 
parcurge în 3D sau 2D o serie de spaţii monumentale, 
distruse total sau parţial. De asemenea, arheologia poa- 
te pe baza programelor informatice să refacă un sit ar- 
heologic pe baza descoperirilor realizate. Toate aceste 
realităţi tehnologice pot fi instrumentele pe care oame- 
nii să le utilizeze în crearea unor lumi electracy. Spre 
exemplu, am putea utiliza virtualul pentru a reface lu- 
mea unui oraş într-o anumită perioadă. Poate chiar Pi- 
teştii începutului de secol XX. O aplicaţie online care 
să redea urbanistica oraşului, reţeaua de străzi, precum 
şi parcurile, restaurantele, hotelurile, târgurile etc., în 





: Gregory L. Ulmer, Electronic Monuments, University of 
Minnesota Press, 2005. 

? http:/hwww.elas.ufl.edu/users/glue/Rewired/ulmer. html; 
http://emeragency.electracy.org/projects/florida-rushmore 

care să avem personaje istorice redate conform realită- 
ţii, în care să fie înregistrate discursuri şi documente de 
epocă, în care să răsune muzica vremii ar fi cel mai pu- 
ternic instrument cultural pentru societatea argeşeană 
şi nu numai. 


2. Monumente piteştene la început 
de secol XX 


Având în vedere cele descrise mai sus, am ales să 
ne aplecăm privirea asupra a două documente pe care 
ni le aduc în contemporaneitate Monitoarele oficiale 
din 1908. Prin natura lor, documentele juridice elabo- 
rate de Tribunalul Argeş ne oferă informații importante 
legate de o serie de clădiri şi monumente ale Piteştilor 
acelei perioade. Cele două acte nu doar că ne descriu 
imobilele scoase la licitaţie, ci ne oferă date importate 
despre locația acestora şi despre construcțiile aflate în 
vecinătate şi despre proprietarii lor. Astfel, Tribunalul 
Argeş încuviințează lichidarea falimentului lui Vasile 
Angheloft şi scoate la vânzare prin licitație publică 
averea sa”. Regăsim, în afară de imobilele din Vâlcea 
şi 2 gospodării în Piteşti: 











aia cam SERII Am Mamba Pin 





Strada Şerban-Vodă 





* Monitorul Oficial, No. 245, joi, 7 (20) februarie 1908, pp. 
9158-9159. 

O pereche de case de zid cu 2 etaje şi cu 2 fațade, 
adică: o fațadă în str. Alex. Lahovari No. 18, şi a 2-a 
fațadă în str. Industriei No.2, în etajul de jos o prăvă- 
lie cu magazie; iar în etajul de sus 2 apartamente de 
locuit, având cel cu fațada în str. Alex. Lahovari No. 
16, patru camere, o sală, o bucătărie şi o magazie jos, 
şi celalt apartament cu fațada în str. Industriei No. 2 
compus tot din 4 camere, un antreu, o bucătărie, o 
magazie jos şi 2 comodități comune ambelor aparta- 
mente; evaluate în total la suma de lei 38.222. 

O altă pereche de case de zid pentru locuit, cu fa- 
țada în strada d-na Bălaşa No. 33, compuse dintr-un 
singur apartament, având 8 camere cu 2 antreuri, o 
bucătărie subsol, 2 pivnițe alături de bucătărie, 2 co- 
modități suprapuse, un grajd, construcţie de zid, cu o 
cameră pentru servitori; o magazie, un şopron pentru 
trăsuri cu două intrări şi un chioşc, aceste din urmă 
din scânduri; evaluate în total la suma de lei 19.801. 


Într-o altă decizie a Tribunalului Argeş de la înce- 
putul anului 1908, se scoate la vânzare averea lui Hagi 
Hristea Vasiliu din Piteşti, la cererea moştenitorilor 
acestuia, Raiciu Vasiliu, negustor din Piteşti, Ivanciu 
Vasiliu (Sofia) şi Maria Marcu Nicolof (Accear- 
Bulgaria). Între imobilele scoase la vânzare prin licita- 
ţie descoperim: 

1) Hotel Dacia. Acest imobil se află situat în strada 
Şerban-Vodă No. 126, 128 şi 130 Pitesti, este compus 
din 2 etaje. Etajul de jos, având 5 camere destinate 
pentru pasageri în aripa stângă, iar in aripa dreapta 
având o sală de cafee chantant cu 3 camere şi o came- 
ră servind pentru bucătărie. În faţă, acest etaj de jos 
este prevăzut cu 2 prăvalii, din care una este ocupată 
de un biurou, iar cealaltă de o cafenea, cum şi o pim- 
niță şi latrine. Etajul de sus fiind prevăzut cu 16 came- 
re ce servă pentru pasagerii hotelului. Întreg acest 
imobil este făcut din zid şi acoperit cu tinichea. În 
grădină, în fund, se află o sală construită din blăni, şi 
care servă de cafee chantant pe timpul verei; 
deasemenea o scenă de blăni tot în grădină şi servind 
la acelaşi scop. În fundul curţii o construcţie din zid 
acoperită cu tinichea şi compusă din 3 camere de lo- 
cuit şi 2 magazii şi o bucătărie deasemenea din zid şi 
acoperite cu tinichea, începându-se licitaţia pentru 
acest imobil dela suma de lei 70.000. Hotel Dacia se 
învecineşte: la răsărit cu Eftimie Ionescu, la apus cu 
proprietatea d-lui Fostiropol, la miazăzi cu şcoala de 
băeţi No. 1 şi la miazănoapte cu str. Şerban- Vodă. 





* Am ales să păstrăm scrierea folosită în documentul oficial 
pentru că este uşor de înţeles pentru cititor şi pentru că poate 
fi ea însăşi un monument. 

* Monitorul Oficial, no. 240, miercuri, 30 ianuarie/12 februa- 
rie 1908, pp. 8914-8916. 

2) Hotel Gabroveni. Acest imobil se află în acest 
oraş Piteşti No. 29-31 şi este compus din 2 etaje. Eta- 
jul de jos, aripa dreaptă, o prăvălie şi cu dependinţe, 3 
camere, şi 3 camere servind pentru pasageri, cum şi 
cabine pentru latrină. Etajul de jos, aripa stângă: o 
prăvălie cu 2 camere şi 3 camere pentru pasageri cum 
şi 2 cabine pentru latrine. În etajul de sus în aripa din 
dreapta, 9 camere pentru pasageri, având 2 cabine 
pentru latrină. Tot în acest etaj, în aripa din stânga, 8 
camere de locuit cum şi 2 cabine pentru latrină. Întreg 
acest imobil este construit din zid şi acoperit cu tini- 
chea, având şi 2 pimniţe. În curte se află următoarele 
dependinţe: o magazie construită din lemn şi acoperită 
cu tablă, servind la depozitarea de cereale; o ghieţărie 
de zid şi acoperită cu şiță: un grajd din zid şi acoperit 
cu tablă, fiind prevăzut cu 2 despărţituri, având şi pod 
pentru nutreţ; un şopron din lemn învelit cu tablă. În 
grădină: o magazie din lemn, acoperită cu tablă şi un 
şopron din lemn învelit cu șiță. Brutăria. Clădirea ce 
servă brutăriei este situată în acest oraş Piteşti, str. Sf. 
Vineri No..., alături de hotelul Gabroveni, construcția 
e din zid şi acoperită cu tablă, se compune din o pră- 
vălie, în dos o cameră pentru cuptor şi 2 camere în do- 
sul cuptorului. Se mai află şi o magazie din zid 
acoperită cu tablă, servind pentru depozitarea făinei. 
Întregul acest imobil descris mai sus are următoarele 
învecinări: la răsărit cu str. Sf. Vineri, la apus cu Aga- 
te Vasiliu, la miazăzi cu Dinu Brutaru şi la miază- 
noapte cu proprietatea Raiciu- Vasiliu, începându-se 
licitaţia dela suma de lei 70.000. 


3) Imobilul din strada Sf. Vineri No. 114. Imobilul 
acesta se află situat în oraşul Piteşti, strada Sf. Vineri 
No. 114, şi se compune din 4 camere şi un antreu, 
având o sală în față. Clădirea este făcută din bârne 
zidite şi acoperite cu tinichea, trei din camere sunt zu- 
grăvite, iar una spoită, fiind însă toate camerile par- 
dosite pe jos. Aceste case au şi o pivniță. Pe lângă 
curtea ce se află în față acest imobil are şi o gradină 

mare de pomi roditori, în care gradină se găseşte o 
clădire cu trei camere din bârne şi acoperită cu tablă, 
cum şi un bordeiu. Tot acest imobil se învecineşte ast- 
fel: la apus cu proprietatea Ţuţuianu Niţă, Ene Birja- 
rul, fostă proprietate Dâmboviceanu, C-tin Cojocaru, 
Panait Cojocaru, la răsărit cu drumul de fer Piteşti- 
Curtea de Argeş, la miazănoapte cu str. Sf. Vineri şi la 
miazăzi cu Petcu Grădinaru, începându-se licitaţia 
pentru acest imobil dela suma de lei 6.000. 


4) Imobilul din str. Sf. Vineri No. 116. Acest imobil 
se află situat în oraşul Piteşti, strada Sf. Vineri No. 
116, cu curtea lui şi se compune din 3 camere şi o sală 
în față, şi este construit din bârne şi acoperit cu tini- 
chea; un grajd din zid, cu trei încăperi şi acoperit cu 
șiță, cum şi un şopron de lemn, învelit de asemenea cu 
șiță. Tot acest imobil se învecineşte după cum urmea- 
ză: la răsărit cu drumul de fer, la apus cu imobilul 
Hagi Cristea Vasiliu, la miazănoapte cu str. Sf. Vineri 
şi la miazăzi cu imobilul Hagi Cristea Vasiliu, 
începându-se licitația dela suma de lei 4.000. 


5) Imobilul din str. Sf. Vineri No. 118. Acest imobil 
se află situat în oraşul Piteşti, str. Sf. Vineri No. 118 şi 
se compune dintr-un corp de case cu două camere, 
având ca dependinţe o cameră ce servă pentru bucătă- 
rie. Imobilul este construit din bârne, cu zid şi acoperit 
cu tinichea. Curtea o are acest imobil pe jumătate cu 
curtea caselor de alături şi care nu sunt încă termina- 
fe. Acest imobil se învecineşte după cum urmează: la 
apus şi miazăzi cu imobilele Hagi Cristea Vasiliu, iar 
la miazănoapte cu str. Sf. Vineri şi la răsărit cu dru- 
mul de fer. Se menţionează că grădina din fund se va 
lua proporțional de toți ceice vor lua imobilul dela No. 
3, 4 si 5, începând din str. Sf. Vineri şi până în drumul 
de fer, începându-se licitația dela suma de lei 3.000... 


Documentele prezentate de noi mai sus ne oferă in- 
formaţii foarte preţioase despre vechile clădiri ale Pi- 
teştilor de la începutul secolului al XX-lea, în special 
despre complexul de monumente reprezentat de imobi- 
lele de pe strada Sfânta Vineri. Ele sunt în acelaşi timp 
şi un prilej bun pentru a încerca să redescoperim viața 
socială de atunci, să refacem traseul vieții negustoreşti, 
cel al călătorilor care poposeau în hotelurile Dacia şi 
Gabroveni. De asemenea, utile ar fi reţetele felurilor de 
mâncare pregătite în bucătăriile acestora, tipurile de 
mobilă întrebuințată, precum şi cunoaşterea legăturilor 
umane dintre piteştenii de acum o sută de ani. Ținând 
cont şi de cele amintite la începutul scrierii noastre, 
poate că o construcţie virtuală a vechii străzi Sf. Vineri 
în viitorul apropiat nu este doar o utopie. 

Viaţa religioasă şi evoluţia demografică a Piteştiului 
în epoca modernă 


Bisericile altor confesiuni creştine din Piteşti 
(calvină, luterană, gregoriană, catolică) 


Piteştiul, aflat la întretăierea unor importante dru- 
muri comerciale care legau câmpia de deal şi munte, a 
reprezentat o atracţie de câştig pentru negustori, mese- 
riaşi care au început să se aşeze în oraş, unii dintre ei 
provenind din Transilvania. Aceştia nu erau ortodocşi, 
ci catolici, calvini, luterani, gregorieni şi au cerut auto- 
rităților locale, laice şi bisericeşti, dreptul de a-şi con- 
strui un lăcaş de cult propriu. Cele mai vechi cereri 
păstrate în arhiva Mitropoliei Argeşului sunt din 1833 
şi aparțin catolicilor din mahalaua Sfânta Vineri, ar- 
menilor, dar şi a evreilor!. 

Unele din aceste cereri nu au fost rezolvate, 
repetându-se în 1847 şi 1853. Autorităţile locale au 
tergiversat îndeplinirea acelor rugăminţi ale locuitori- 
lor Piteştiului de alte confesiuni, petiționarii fiind pur- 
taţi de la o autoritate la alta, întârziindu-se chiar 
hotărârea domnitorului din 1853 de a se aproba con- 
struirea unor biserici sau capele de alt rit decât ortodox 
în Piteşti. Pentru a se aproba asemenea cereri, se cere, 
Ocârmuirii judeţului Argeş, de către Departamentul 
Trebilor Bisericeşti, întocmirea unei catagrafii care să 
înregistreze numărul familiilor de catolici, luterani sau 
calvini, de când este stabilită respectiva famile în Pi- 
teşti, dacă este proprietară sau chiriaşă, ce ocupaţii au. 
Ca urmare a acestei decizii din | august 1847, aflăm 
date statistice foarte interesante despre locuitorii Piteş- 
tiului de alte confesiuni decât cea ortodoxă. Astfel, în 
urma recensământului efectuat de către polițaiul local, 
se relevă că în 1847 erau în Piteşti 21 de familii catoli- 
ce (papistașe), 8 familii luterane sau protestante şi 
doar două familii calvine?. 

Primul preot calvin a sosit în Piteşti în 1847, închi- 
riind, pentru oficierea slujbelor specifice acestei con- 
fesiuni, casele unei localnice din mahalaua Buliga”. 

Armenii din Piteşti, între 10 şi 20 de familii, după 
propriile lor declaraţii, i-au cerut domnitorului în 1853 
dreptul de a-şi întemeia o biserică proprie, de religiune 
creştină dogmatică prin Sf. Grigorie al Armenii Mari 





l Mavrodin, Teodor, Op. cit., p. 223. 

. Mavrodin, Teodor, Op. cir., p. 222. Din aceeaşi lucrare 
aflăm că majoritatea acestor locuitori aveau locuinţe închiri- 
ate, singurii proprietari fiind spiţerul Iosif Aitel, luteran, şi 
Carol Sekel, doctor, de confesiune calvină (p. 222). 

* Ibidem. 

* Ibidem, p. 223. 

arătând, în acelaşi context, că, dacă ar avea biserică 
proprie, foarte mulți armeni s-ar aşeza în Piteşti şi ar 
contribui la popularea şi înfrumusețarea oraşului. Do- 
rința armenilor de a avea biserică proprie se împlineşte 
abia în 1857, când primesc aprobările necesare din 
partea autorităților centrale laice şi mai puţin din par- 
tea autorităţilor bisericeşti, recte episcopul Climent”. 

Comunitatea armeană din Piteşti, gregoriană cum i 
se mai spunea în epocă, dispunea de un lăcaş de cult 
propriu. Potrivit unui testament semnat la 10 octom- 
brie 1875 de Mairom Ovanes, se lăsa jumătate din ve- 
nitul unei prăvălii cu ulicioară şi case deasupra din 
Bucureşti, de pe calea Mogoşoaiei pentru întreținerea 
Bisericii armene din Piteşti şi pentru şcoala de băieţi 
şi pensionatul de fete din Piteşti, iar cealaltă jumătate 
pentru aceleaşi instituții din Bucureşti. Dacă menţiuni 
despre Biserica gregoriană se regăsesc frecvent în do- 
cumentele epocii studiate, despre cele două aşezămin- 
te de şcoală acestea lipsesc. Nu se ştie dacă au fost 
înființate sau nu. Cert este că sora răposatei, Antica 
Cerchez, propunea epitropilor Bisericii armene din Pi- 
teşti, la 19 martie 1890, să doneze bisericii respective 
suma de 20.000 de lei pentru a se şterge procesul din- 
tre aceasta şi biserică pe tema moştenirii lăsate de 
doamna Ovanes. Existența unui proces între cele două 
părți relevă faptul că executorii testamentari ai răposa- 
tei nu i-au dus la îndeplinire ultimele dorinţe şi, deci, 
cele două şcoli prevăzute în testament nu au fost înfi- 
inţate. Conform unei liste cu enoriaşii Bisericii armene 
din 24 ianuarie 1890, alcătuite cu ocazia alegerii epi- 
tropilor acestei biserici, în Piteşti, la data respectivă 
existau 28 de familii care aparţineau ritului gregorian”, 
destul de numeroşi pentru înfiinţarea, cel puţin, a unei 
şcoli, care să fie frecventată de copiii acestei comuni- 
tăți religioase. 

Astfel, în 1887, locuitorii Piteştiului de alte confe- 
siuni decât cea ortodoxă dispuneau de propriile bise- 
rici. Informaţii despre acestea sunt oferite cu prilejul 
unei decizii a Primăriei Piteşti din 17 martie 1887 de a 
cere epitropilor bisericilor luterane, calvine, catolice, 
gregoriene informaţii despre numărul enoriaşilor, mo- 
dul de alegere a epitropilor şi numele acestora, precum 
şi date despre veniturile şi cheltuielile bisericilort. 





” Ibidem, p. 224. 

“* DGAS, filiala Argeş, fond Primăria Piteşti, ds. 25/1890, 
f. 15. 

” Ibidem, ds. 13/1890-1892, f. 2. 

* Ibidem ds. 20/1887-1888, f. 1. 

Catolicii şi-au construit propria biserică în 18638, cu 
hramul Sfinţilor Petru şi Pavel. În 1884, în această bi- 
serică slujea un singur preot, iar întreținerea acesteia, 
ca şi salariul preotului, erau asigurate din chiriile unor 
case din culoarea de roşu. 

Lăcaşul de cult calvin data din 1861, nu avea 
hram!” şi era organizat pentru 28 de familii calvine şi 
12 familii parțial calvine. Pentru acesta, alegerea epi- 
tropilor se făcea o dată la trei ani, prin vor verbal!!! al 
tuturor enoriaşilor, se alegeau şapte epitropi. În 1884 
era deservit de un preot! „ Veniturile acestei biserici 
erau asigurate de o vie şi niște case, precum şi de or- 
ganizarea unui bal în beneficiul Bisericii'5. Cheltuieli- 
le de întreţinere a acestui cult se ridicau la 200 de lei 
anual şi erau constituite de plata preotului şi a învăță- 
torului, reparația clădirii şi dările către stat.!* De ase- 
menea, biserica dispunea şi de un loc din Bulevardul 
Elisabeta, pe care epitropii săi doreau să îl vândă în 
1887 şi pentru care acțiune cer acordul primăriei. 

Biserica gregoriană (armenească) avea hramul 
Sfântului Ion şi fusese construită în 1862. În 1884 nu a 
funcționat, neavând preot. În aprilie 1887 îi erau aron- 
date doar 17 familii. Epitropii erau aleşi pentru trei 
ani, la data respectivă epitropi fiind trei persoane: |. 
Serafim, Tache Nazar şi preotul. Venitul era mai mic 
decât cheltuielile: 800 de lei anual, cheltuielile anuale 
ridicându-se la 1050 de lei anual, biserica între- 
ținându-se astfel cu greutate şi mai ales din donațiile 
enoriaşilor!€. 

Biserica luterană nu avea hram, fiind construită în 
1855 în culoarea de negru. Dispunea în 1887 de 100 
de suflete, iar alegerea epitropilor se făcea prin organi- 
zarea unei adunări generale, la fiecare doi ani. Se ale- 
geau câte patru epitropi, din care doi se reînnoiesc la 
fiecare doi ani. În 1887 epitropi ai Bisericii luterane 
erau: Mihai Lehrer, F.Q. Keller, Paul Blucher şi Frantz 
Lehrer. 

Biserica nu dispunea de venit propriu, se întreținea 
din „ofrandele gratuite ale unor membri, din dări ale 
împăratului german şi ale locuitorilor, precum şi prin 
organizarea unui bal de binefacere de către Gustav 
Adolph”"”. Preot în 1887 era Vorhaver, care întreținea 
ŞI o şcoală, în care, pe lângă limba română obligatorie, 
se mai învăţa şi limba germană. Din taxa de şcolariza- 
re a elevilor acestei şcoli se suportă cheltuielile şcolii 
ŞI „se mai sporeşte şi leafa preotului”. 

Între Primăria oraşului Piteşti şi reprezentanții co- 





” Ibidem,ds. 21/1884-1885, f. 75. 
0 . 
Ibidem. 
'! Ibidem, ds. 20/1887-1888, f. 2. 
"2 Ibidem, ds. 21/1884-1885,f. 13. 
3 . 
Ibidem. 
+ Ibidem. 
'5 Ibidem, f. 6. 
* Ibidem, f. 3. 
7 Ibidem, f. 4. 
5 Ibidem. 

munităţilor catolice, calvine, luterane, a existat în 1885 
un proces rezultat dintr-o decizie a Primăriei din 16 
iunie 1885 privind strămutarea cimitirului acestor co- 
munități din Valea Stanei, deoarece era situat lângă 
sursele de apă ale oraşului pe care le putea infesta'?. 








Biserica armenească 


În principiu, reprezentanţii acestor comunităţi erau 
de acord cu strămutarea, divergențele decurgând din 
faptul că Primăria Piteşti nu acorda despăgubirea de 
10.000 de lei solicitată şi punea la dispoziție pentru 
noul cimitir doar 1,5 ha, deşi suprafața expropriată era 
de 2,5 ha. Conflictul s-a rezolvat printr-o soluție de 
compromis: cele patru confesiuni au primit un spațiu 
propriu pentru amenajarea unui cimitir. 

În concluzie, Biserica fusese, alături de domnie, 
una din instituțiile fundamentale ale Evului Mediu. 
Odată cu epoca modernă, Biserica începe să piardă te- 
ren ca instituţie în favoarea, în special, a şcolii. Se ob- 
servă şi din prezentarea succintă a situației bisericilor 
din Piteşti din perioada 1821-1918 că acestea pierd 
subvenţiile oferite de stat, moşiile lor sunt expropriate 
şi pe acele locuri se construiesc grădini publice, palate 
administrative. Statul intervine brutal uneori în viața 
religioasă, dărâmând anumite lăcaşuri de cult, ajunse 
în ruină (cazul Schitului Buliga, dărâmat în 1898). 
Pierderea proprietăților bisericii este imaginea cea mai 
plastică a reducerii rolului bisericii în societatea româ- 
nească modernă. 





'9 Tbidem, ds. 51/1885-1886,f.1. 

Monumentul Eroilor din Războiul de Întregire 
a Neamului din cartierul Găvana 


Participarea regimentelor argeşene şi muscelene la 
marea campanie militară dintre anii 1916-1918, se în- 
scrie în seria momentelor de referință din istoria popo- 
rului român la care şi-au adus contribuţia locuitorii de 
pe aceste meleaguri. Unităţile militare în care au luptat 
de multe ori umăr la umăr soldaţii argeşeni şi mus- 
celeni au fost: Regimentul 4 Infanterie-Piteşti, Regi- 
mentul 28 Infanterie-Piteşti, Regimentul 2 Vînători- 
Piteşti, Regimentul 30 Infanterie-Cămpulung-Muscel, 
Regimentul 70 Infanterie-Muscel, Regimentul 15 Arti- 
lerie-Curtea de Argeş. 











Monumentul Eroilor din Războiul de Întregire a Neamului 
din cartierul Găvana 

Tratatele internaţionale încheiate în cadrul Confe- 
rinței de pace de la Paris-Versailles au recunoscut 
dreptul României asupra teritoriilor sale istorice intrate 
în mod samavolnic sub autoritatea altor state. Astfel, 
coroana României era reîntregită cu perlele care lip- 
seau: Basarabia, Bucovina, Transilvania, Banatul, Cri- 
şana şi Maramureşul. 

Pierderile de vieţii omeneşti din anii primei confla- 
grații mondiale au determinat o datorie morală, aceea 
de a-i comemora în fiecare an pe cei care au pierit pe 
câmpul de luptă. La nivelul națiunilor, această datorie 
s-a materializat prin Tratatul de la Versailles, care in- 
troducea obligativitatea întreţinerii mormintelor ostaşi- 
lor îngropați pe teritoriul statelor respective şi de a 
ridica monumente închinate acestora. 

Numeroşi luptători argeşeni şi-au pierdut viaţa în 
condițiile extrem de dificile în care s-a purtat acest 
război, în care armata română a intrat în mare parte 
nepregătită. Memoria eroilor argeşeni a fost cinstită 
prin monumente şi îngrijirea cimitirelor aflate pe tot 
teritoriul județului Argeş. Un asemenea monument a 
fost ridicat în fosta comună Găvana, devenită în peri- 
oada reorganizării administrative, 1950-1957, cartier al 
oraşului Piteşti. Localitatea Găvana este atestată din 
punct de vedere documentar în anul 1649, în timpul 
domniei lui Matei Basarab (1632-1654). 

Monumentul dedicat eroilor din comuna Găvana, 
judeţul Argeş, a fost dezvelit, în prezenţa autorităților 
locale, în anul 1930. Construcţia este opera artistului 
plastic loan/ Ianis Kagheorghis, cel care, alături de Ni- 
cola Kagheorghis sau Jean Mezzaroba, a proiectat şi 
construit şi alte monumente închinate eroilor, în diferi- 
te localități argeşene şi muscelene. Monumentul dedi- 
cat eroilor din comuna Găvana, astăzi cartierul cu 
acelaşi nume, se găseşte actualmente în partea de Nord 
a oraşului Piteşti, într-o amplasare care îi sporeşte ma- 
iestuozitatea. 

Monumentul este format dintr-un postament de ci- 
ment în trepte, cu o coloană paralelipipedică, cu secţi- 
une dreptunghiulară. Construcţia din calcar de Albeşti 
se termină cu un capitel pe care este amplasat un vultur 
cu aripile desfăcute, turnat din bronz. Frontispiciul este 
decorat cu basorelief, reprezentând un ostaş, iar deasu- 
pra capitelului este reprezentat un basorelief ce redă o 
cască, o spadă şi o teacă. La baza coloanei se găsesc 
incrustate numele celor 46 de eroi care s-au jertfit pen- 
tru cauza națională. În fiecare an, de Ziua Eroilor, ele- 
vii şi locuitorii cartierului le aduc un pios omagiu. 

Istoria unui monument — Crucea eroilor 
prof. Virgiliu MARTINESCU, prof. Marius CHIVA 


În primăvara anului 1944, asupra oraşului Piteşti şi a 
comunelor judeţului Argeş (Geamăna, Gorgani, Mâr- 
ghia, Călineşti, Lunca Corbului, Fâlfani, Oarja) au avut 
loc mai multe atacuri ale bombardierelor aviației anglo- 
americane. De la primul bombardament (4 aprilie 1944), 
vreme de trei luni şi jumătate, spațiul aerian al județului 
Argeş a fost survolat zilnic, în jurul prânzului şi la mie- 
zul nopţii, de sute de bombardiere Douglas, americane, 
şi de avioane engleze de vânătoare. Au fost doborâte în 
Argeş 13 bombardiere, dintre care unul a căzut în incin- 
ta Regimentului 1 Vânători din Piteşti. Cel mai crunt 
bombardament a fost, însă, cel din sâmbăta Paştelui, 6 
mai 1944, ora 14.00, bombele distrugând Târgul din Va- 
le, Biserica Sf. Ilie, Liceul „I.C. Brătianu”, Turnătoria 
Nicht, "Țesătoria, Abatorul, Gara Sud. Au căzut 216 
bombe, s-au înregistrat 176 de morți, 408 grav răniți, 
152 de case distruse, 105 case avariate. 

La Comandamentul Diviziei a III-a din Piteşti au 
murit zece militari, în amintirea cărora s-a ridicat un 
monument funerar în curtea Comandamentului, pe lo- 
cul unde au fost omorâți de bombe militarii din adă- 
post. Comandamentul Diviziei a Ill-a se afla pe 
Bulevardul Elisabeta, nr. 2, azi acolo se află Grădinița 
nr. 2, din Bulevardul Republicii, nr. 84. Pe clădirea 
fostului Comandament, acum sediul Grădiniţei, s-a fi- 
xat o placă, având următorul conținut: “CASA DR. 
PETRE FLORESCU CONSTRUITĂ ÎN ANUL 1887. 
ÎN PERIOADA 1941-1946 AICI A FUNCŢIONAT 
COMANDAMENTUL DIVIZIEI 3 INFANTERIE”. 
Într-o perioadă aici a fost comandant Mareşalul Ion 
Antonescu. 

Monumentul aflat în curtea Comandamentului, pe 
locul unde au murit eroii militari a fost distrus când 
clădirea a fost preluată de armata sovietică, iar în 1960 
a fost preluată de Sfatul Popular. Nimeni nu a ştiut ni- 
mic de decenii despre soarta monumentului. Dr. Zicu 
lonescu-Oarja s-a interesat la organele locale, la Arma- 
tă, la Arhivele Militare, dar nimeni nu a fost în stare să 
dea vreun amănunt. Cercetând curtea Grădiniţei, a avut 
surpriza să găsească resturile monumentului distrus, 
aruncate lângă o casă vecină. Erau două blocuri masive 
de piatră de Albeşti, una spartă în două, în care a rămas 
baza crucii dispărute. Pe fiecare piatră sunt gravate 
cinci nume de eroi militari. Am fost anunţat imediat şi 
l-am informat pe primarul Tudor Pendiuc. La 22 apri- 
lie 2002, acesta a dispus ca monumentul funerar să fie 
reconstituit, în memoria eroilor militari şi a tuturor vic- 
timelor cauzate de bombardamentele aeriene din 1944, 
în Piteşti. Nu a trecut mult timp şi monumentul a fot 
refăcut şi aşezat în spațiul verde de la Cercul Militar, 
peste drum de clădirea fostului Comandament. 

Crucea eroilor 


De ziua Înălţării Domnului şi de Ziua Eroilor a fost 
reaşezată Crucea Memorială în amintirea eroilor mili- 
tari căzuţi la datorie în timpul bombardamentului aeri- 
an american din 6 mai 1944 asupra Piteştiului. Atunci, 
la 13 iunie 2002, s-a făcut un gest reparator în memo- 
ria eroilor argeşeni. Eu, ca fiu al eroului Gheorghe 
Martinescu (directorul şi proprietarul ziarului “Presa”, 
cel mai mare gazetar interbelic din Argeş) şi prof. Ma- 
rius Chiva (referent la Centrul Cultural Piteşti), suntem 
recunoscători regretatului dr. Zicu lonescu-Oarja şi 
primarului Tudor Pendiuc, principalii artizani ai refa- 
cerii monumentului. 

Pe monument sunt gravate numele eroilor, pe am- 
bele fețe: MAIOR DOMIŢIAN RADU, LT. REZ. 
GOMOILU 1. ION, SERG. NICULESCU C. GR., CAP. 
ROTARU ION, SOLD. GRIGORE E. PETRE, CAP. 
NITA GH., FR ION. CTIN, SOLD. TR. MARTINES- 
CU GH., SIRO ION, STEFAN C. CTIN., SLI. REZ. 
IVAŞCU MARIN, PLT. MAJ. TH., SERG. MA. 
REZ. UNGUREANU CTIN., SERG. ANDRONACHE 
GH., CAP. DRAGOMIR VASILE. 

Pe fața dinspre Cercul Militar, pe soclu, scrie: “13 
IUNIE 2002 A FOST REFĂCUT ŞI DEZVELIT 
ACEST MONUMENT ÎNCHINAT MEMORIEI 
EROILOR CĂZUȚI LA BOMBARDAMENTUL DIN 
PRIMĂVARA ANULUI 1944. CU SPRIJINUL 
CONSILIULUI LOCAL PITEŞTI, PRIMĂRIEI MU- 
NICIPIULUI PITEŞTI, GARNIZOANEI PITEŞTI, 
ASOCIAȚIEI NAȚIONALE “CULTUL EROILOR” 
FILIALA ARGEŞ”. 

Podurile lui Dimitrie Dima 


În acest an, la 9 august, se împlinesc 137 de ani de 
la naşterea la Piteşti a inginerului Dimitrie Dima, cel 
care provenea dintr-o familie de negustori, tatăl său 
fiind proprietarul unui mic depozit de lemne situat în 
apropiere de biserica „Sfânta Vineri”. Pe locul acestui 
depozit, el a construit, în anul 1901, casele în care a 
locuit până la dispariția sa. 

Cine a fost Dimitrie Dima? Dimitrie Dima a absol- 
vit clasele primare şi gimnaziul în Piteşti, clasele licea- 
le în Elveţia, la Zurich, iar diploma de inginer 
constructor o va obţine la Universitatea Ducală din 
Darmstadt. El se asociază, mai târziu, cu inginerul Ti- 
beriu Eremie şi Gogu Constantinescu şi înființează so- 
cietatea de construcții „Beton şi fier”, prima societate 
de acest fel din România care a folosit pe scară largă 
betonul armat, realizând între anii 1908 şi 1915 mai 
multe construcții monumentale, în special poduri cu 
deschideri de 40-60 metri, în Moldova, pe râurile Siret 
şi Moldova, la Tupilați, Rogoaza, Răcăciuni, Adjudu 
Vechi, Dolhasca, Roman. 














Casa Dima din Piteşti 


Sub conducerea lui Dimitrie Dima s-a construit fa- 
brica „Ţesătoria română” (Textila gară), înființată pe 
25 iunie 1907 ca societate anonimă cu capital de stat 
belgian. Iniţial acesta era de 800 000 lei, însă, în anul 
1911, a fost sporit la 1500.000 lei. Fabrica a început să 
producă ţesături de bumbac, iar în 1911 a fost extinsă 
şi înzestrată cu noi utilaje: 104 războaie de ţesut, 2 bo- 
binatoare pentru bumbac, 2 canetiere, 2 urzitoare etc. 

Oraşul Piteşti, din punct de vedere al iluminatului 
public, era mult rămas în urmă față de alte localităţi 
din ţară. Primarul lon Marinescu, la insistenţele cetăţe- 
nilor, a ofertelor unor firme de echipamente electrice, 
dar şi urmând exemplul altor oraşe, convoacă o şedinţă 
extraordinară a consiliului comunal la 28 aprilie 1911 


16 


drd. ing. Marius POSTELNICESCU 


şi aprobă introducerea iluminatului public. La 25 mai 
1912, primar fiind Gh. M. Stănescu, s-a constituit Socie- 
tatea Anonimă de Electricitate din Piteşti (SAEP) cu ca- 
pital subscris de 600.000 lei, construindu-se prima 
întreprindere de distribuire a curentului electric (Uzina 
electrică din bulevardul Elisabeta, azi bulevardul Repu- 
blicii). Alegerea terenului, ridicarea construcţiei uzinei 
electrice şi montarea celor două motoare Diesel a câte 
200 C.P. s-au realizat sub conducerea lui Dimitrie Di- 
ma, astfel că, la 15 decembrie 1913, a început furnizarea 
curentului electric pentru iluminatul oraşului. 














ing. Dimitrie Dima 


În anul 1909, s-a forat, la Mărăcineni, prima serie 
de puțuri de captare pentru o cantitate de 3600 metri 
cubi de apă în 24 de ore. Dimitrie Dima este autorul 
Uzinei pentru alimentarea cu apă a Piteştiului situată în 
comuna Mărăcineni. Uzina Gropeni este dotată cu do- 
uă motoare Diesel şi, de asemenea, tot atunci, este rea- 
lizată prima conductă de refulare la castelul de apă. În 
perioada 1908-1912, Dimitrie Dima a construit, după 
planurile arhitectului Ion N. Socolescu, biserica „Sfân- 
ta Vineri”, una dintre cele mai mari construcţii de cult 
ortodox din România. Cele mai reprezentative realizări 
ale inginerului Dimitrie Dima sunt cele două poduri 
peste râurile Argeş şi Doamnei. Podul peste râul Argeş 
a fost construit în 1915 din beton armat şi refăcut după 
Primul Război Mondial, iar podul peste râul Doamnei 
a fost executat în anul 1912 şi, de asemenea, refăcut 
după război pe cheltuiala sa. 

La începutul secolului al XX-lea, el a construit la 
Dragoslavele mai multe vile şi clădiri de utilitate pu- 

blică: clădirea Poştei şi a Obştei moştenilor, podul de 
lemn de peste râul Dâmboviţa, Uzina electrică Dragos- 
lavele fiind în 1910 prima comună electrificată din 
România, vile pentru familiile Catrinescu şi Catrinu, o 
vilă proprie la Podişor-Dragoslavele. 

În timpul Primului Război Mondial, Dimitrie Dima 
a făcut parte din efectivul Regimentului 6 Artilerie din 
Piteşti, ajungând la gradul de căpitan. După război, el a 
proiectat şi ridicat în strada Trivale un monument care 
glorifică eroismul ostaşilor Regimentului 6 din perioa- 
da 1916-1918. Monumentul ce reprezenta un vultur 
carpatin a fost distrus în timpul bombardamentelor din 
1944, iar astăzi soclul original este postament al bustu- 
lui lui Tudor Vladimirescu. 

Dimitrie Dima a fost prefectul judeţului Argeş în 
anul 1921 în timpul guvernului generalului Alexandru 
Averescu. A încetat din viață la 6 martie 1923, după o 
intervenţie chirurgicală, fiind înmormântat la Piteşti. În 
anul 1947 a fost reînhumat la schitul din comuna Dra- 

goslavele. Ansamblul schitului cuprinde două vile, una 
construită de Dimitrie Dima şi cealaltă ridicată după 
planurile arhitectului D. lonescu-Berechet în 1929, 
clădiri anexe şi un parc aflat pe o suprafață de 2,5 ha. 
În parc se află o bisericuţă din lemn, datată 1661, dăru- 
ită Patriarhului de credincioşii din Botiza-Maramureş. 
La 15 septembrie 1968 se deschide Liceul de Con- 
strucții Industriale din cartierul Războieni, numit acum 
Dimitrie Dima. 

Inginerul Dimitrie Dima va rămâne un simbol al 
municipiului Piteşti. 

Palatul Administrativ Argeş. Trecut, prezent şi viitor 


Pe Bulevardul Armand Călinescu, pe locul unde 
odinioară se afla schitul Buliga, se află sediul Muzeu- 
lui Judeţean Argeş, una dintre cele mai vechi şi mai 
impozante clădiri ale oraşului Piteşti de la sfârşitul se- 
colului al XIX-lea. Premisa construirii acestui monu- 
ment arhitectonic începe în 1864, odată cu vizitarea 
Piteştiului de către primul ministru de la acea vreme, 
Mihail Kogălniceanu care, observând situația clădirilor 
administrative, i-a propus domnului Alexandru loan 
Cuza ca până la edificarea noului sediu al Primăriei, 
aparatul administrativ să funcționeze în două case 
aparținând Schitului Buliga. 

La 13/25 decembrie 1864, Mihail Kogălniceanu 
prezenta Adunării proiectul Legii Secularizării averilor 
mânăstireşti care avea să fie votat cu 93 voturi „pen- 
tru” şi 3 „împotrivă”. Drept urmare, averile mânăsti- 
reşti au fost secularizate, alocându-se în schimb 
82.000.000 de lei. Din această sumă se scădeau însă 
31.000.000 de lei, sumă ce era reprezentată de datorii 
ale Locurilor Sfinte. Vă puteţi întreba, desigur, ce legă- 
tură are această lege cu actualul sediu al muzeului ju- 
dețean. Răspunsul este unul cât se poate de simplu: 
această lege avea să ducă la decăderea schitului Buli- 
ga, contribuind în schimb la realizarea celei mai im- 
portante clădiri din oraşul Piteşti. Într-o ultimă 
încercare de a salva schitul, Episcopia Argeşului a in- 
vocat statutul de monument istoric al acestei aşezări. 
La cererea Prefecturii Judeţului Argeş, la 28 august 
1898, Ministerul Cultelor şi Instrucțiunii Publice apro- 
bă demolarea sfântului lăcaş, condiţionând ca, pe locul 
altarului, să se înalțe un monument comemorativ în 

care să se încadreze pisania originară, iar sub aceasta, 
„să se pună oasele din moaştele ctitorilor şi deasupra 
lor, piatra funerară”. Deşi Episcopia Argeşului atenţio- 
na autoritățile că, fără aprobarea Sfântului Sinod al Bi- 
sericii Ortodoxe Române, care prin hotărârea din 19 
septembrie 1898 a decis menţinerea Bisericii Buliga, 
demolarea bisericii va fi considerată un act profanator, 
Ministerul Cultelor şi Instrucțiunii Publice anunţa ofi- 
cial, la 14 decembrie 1898, că Biserica Schitului Buli- 
ga va fi demolată. 








Monument care marchează locul în care a fost 
biserica schitului Buliga, din Piteşti 

Muzeul Judeţean Argeş — corpul nou 


Actualul sediu al Muzeului Judeţean Argeş a fost 
edificat în timpul mandatului prefectului Mihail Mano- 
lescu, după planurile arhitectului Dumitru Maimarolu, 
autor al proiectelor Palatului Patriarhiei şi al Cercului 
Militar din Bucureşti. În vederea edificării acestei clă- 
diri, prefectura a contractat un împrumut de la Casa de 
Depuneri şi Consemnaţiuni în valoare de 140.000 de 
lei, garantul acestui împrumut fiind guvernul Români- 

ei. Imobilul a fost realizat, din punct de vedere arhitec- 
tural, în stilul eclectic integrat academismului de scoa- 
lă franceză, ce apela la repertoriul antichităţii clasice 
greceşti şi la renaşterea franceză. Clădirea cuprinde un 
demisol înalt şi două niveluri şi este realizată în plan 
simetric, în forma literei „U”, având elemente ale arhi- 
tecturii greceşti, precum coloanele ionice, frontonul 
triunghiular situat deasupra intrării, cu basoreliefuri 
simbolice. Printre alte elemente arhitectonice, se pot 
observa goluri semicirculare, balustrade decorative, 
medalioane neutre precum şi bosaje puternic reliefate 
Plafonul casei scării încă mai păstrează pictura origina- 
lă realizată de Iosif Materna în anul 1899. Alături de 
această clădire, au existat ca anexe tradiționale casa 
prefectului şi birourile funcționarilor. În anul 1950, în 
urma hotărârii Comitetului Central al Partidului Mun- 
citoresc Român şi a Consiliului de Miniştri prin care se 
copia organizarea administrativ-teritorială sovietică, 
judeţele erau înlocuite de regiuni iar primăriile de con- 
siliile populare. Din acest moment, în sediul Palatului 
administrativ va funcționa Consiliul Popular Argeş. 
Administrația publică îşi va desfăşura activitatea până 
în anul 1970, când spaţiul a fost oferit Muzeului Jude- 
țean Argeş, reînființat de administrația locală în anul 
1955, sub denumirea de „Muzeul Regional Argeş”. 

În această clădire sunt astăzi adăpostite expoziţiile 
de istorie şi ştiinţe ale naturii, inaugurate în anul 1974, 
respectiv, 1977. 

În anii *80, casa scării a fost decorată cu o galerie a 
foştilor voievozi români, realizată de pictori membri ai 
filialei Argeş a Uniunii Artiştilor Plastici din România. 
Creşterea colecțiilor a dus la necesitatea construirii 
unor noi spaţii destinate depozitării, cercetării şi valo- 
rificării acestora. Drept urmare, în perioada 1997-2004 
au fost construite două noi corpuri, aflate în vecinăta- 
tea estică a vechii clădiri. Astfel, corpul B adăposteşte 
spatiile administrative, Muzeul Sportului Argeşean, 
biblioteca muzeului (care deţine un număr de aproxi- 
mativ 18.000 de volume), depozite şi laboratoarele 
secției de ştiinţe ale naturii, iar corpul C cuprinde Ga- 
leria Naţională de Artă Naivă, Planetariul şi sălile de 
conferință. Muzeul Judeţean Argeş în anul de graţie 
2013 „scrie” istoria trecutului, prezentului şi viitorului 
municipiului Piteşti. 

Viaţa economică a Piteştilor la începutul sec. XX 


În primii ani ai sec. XX, odată cu dezvoltarea mai 
accentuată a economiei româneşti şi oraşul Piteşti s-a 
înscris pe orbita economică a României, în special în 
cadrul industriei uşoare şi alimentare, precum şi în alte 
ramuri prelucrătoare. Statistica locală din anul 1912 
înregistrează în Piteşti următoarele unități economice : 
fabrici — 1 de tanin (din coajă de copaci), 2 de postav, 
3 de pălării, 6 de gris, arpacaş şi faină, | moară cu abu- 
ri, | de frânghii; ateliere meşteşugăreşti — 3 argintari, 3 
armurieri, | bazalt artificial şi ceramică, 2 boiangii, 4 
croitori, 6 cizmari — pantofari, 6 curelari, 2 cuţitari, 3 
giuvaergii, 12 lumânărari, 2 pielari, 2 frizeri; unități 
comerciale — 12 agenți comisionari — cereale, 27 bă- 
cani, 3 birtaşi şi 10 cârciumari, 1l brutari, 2 depouri 
faină, 6 cafenele, 7 cofetari, 2 măcelari, 5 bogasieri, 9 
braşoveni, 4 magazine haine bărbăteşti, 2 de încălță- 
minte, 5 de porțelan, sticlărie şi cristal, | magazin de 
vopseluri, 13 magazine de manufactură, 6 hoteluri, 3 
librării; alte unități — 3 birouri de arhitecți şi 5 de ingi- 
neri, 3 agenţii de asigurare, l agenţie de comisionari 
bancari şi de asigurări. 

În preajma primului război mondial, mai sunt înre- 
gistrate două fabrici de frânghii şi talpă, 3 mori, 2 fa- 
brici de băuturi gazoase, 1 fabrică de bere, atelierul 
mecanic, turnătoria de fier şi alamă (Gotwald Nicht şi 
M. Popovici), cea mai importantă unitate de acest fel 
din vestul Munteniei. În ceea ce priveşte industria tex- 
tilă, un rol important în viaţa oraşului I-a avut fabrica 
„Țesătoria română”, ca societate anonimă cu capital 
belgian. În 1914 s-a înființat „Textila Românească” 
din Găvana care va contribui considerabil la sporirea 
rolului economic al Piteştiului.. În domeniul industriei 
alimentare, în 1908, a luat ființă moara „Progresul”, 
proprietatea lui Hugo Mrazek, amplasată în Târgul din 
Vale, iar la 9 aprilie 1908 s-a deschis „Brutăria Popu- 
lară”, amplasată tot în Târgul din Vale, ca societate 
anonimă cu un capital de 100.000 lei”: 

În perioada 1908 — 1910, au început să producă la 
Piteşti 3 unităţi de mezeluri, cea mai importantă fiind 
cea a lui Leonard Stempel, înființată la sfârşitul anului 
1909 Dintre unitățile industriale înființate după 1910, 
mai amintim: Fabrica de tăbăcărie Găvana, fondată în 
1912, Fabrica de tuburi de ciment, un atelier de sculp- 
tură în marmură, moara Pascalopol şi Fabrica de alam- 
bicuri şi aparate de aramă (Dinescu), ce avea 
reprezentanțe în diferite oraşe din România. Iluminatul 
public a fost până în 1913 o problemă serioasă a oraşu- 
lui. În şedinţa extraordinară din 28 aprile 1911, Consi- 
liul comunal a hotărât introducerea iluminatului 
electric. La 25 mai 1912 s-a construit Societatea Ano- 
nimă de Electricitate- Piteşti (S.A.E.P.), prima între- 

prindere economică din oraş pentru producerea şi dis- 
tribuirea curentului electric. După alegerea terenului şi 
ridicarea construcției sub conducerea inginerului piteş- 
tean Dimitrie Dima, s-au montat instalațiile mecanice 
şi electrice, la 15 decembrie 1913 a început furnizarea 
curentului electric pentru iluminarea oraşului“ 

În domeniul edilitar — gospodăresc s-au obţinut re- 
zultate remarcabile în primii ani ai sec. XX. Astfel, s-a 
elaborat „planul general de aliniere şi parcelare” a 
oraşului, planul de sistematizare a localităţii, întocmit 
de inginerul H. V. Schmidt şi planul de alimentare cu 
apă“. În anul 1909 s-au forat primele puțuri pentru cap- 
tarea apei, au fost instalate două motoare „Diesel” la 
uzina de apă, precum şi prima conductă de refulare la 
castelul de apă de la Mărăcineni. 





Tesaronia Română 
|| 








În ultimele decenii ale secolului trecut, în Piteşti au 
avut loc o serie de realizări tehnice: terminarea con- 
strucției căii ferate, a staţiei C.F.R. Piteşti şi darea în 
folosință a liniei Bucureşti — Piteşti în anul 1872; con- 
struirea şi darea în folosință a depoului C.F.R. Piteşti 
în anul 1875; construirea podului de cale ferată pe linia 
Piteşti — Curtea de Argeş, cu o deschidere de 50 metri, 
în anul 1895. După 1900, în Piteşti, a construit mult 
inginerul Dimitrie Dima, fiu al oraşului. Între anii 
1912 -1915 a ridicat podurile peste Râul Doamnei şi 
Argeş, la intrarea în Piteşti, cu câte 6 deschideri în arc 
de câte 30 metri. În anul 1913 a fost clădită Uzina 
electrică, de către acelaşi inginer, asistat de Constantin 
Buşilă, profesor la Politehnica din Bucureşti şi Nicolae 
Vasilescu-Karpen, membru al Academiei Române, cel 
care a supravegheat montarea instalațiilor şi a făcut re- 
cepția lucrărilor. 

În domeniul arhitectural şi urbanistic se cunosc pre- 
faceri importante. Se construieşte mult din zid, iar în 
zona centrală a oraşului apar clădiri cu parter şi 1 sau 2 
etaje, construcția având o dublă folosință: spaţiu co- 
mercial la parter şi locuință în partea superioară. Arhi- 

tectura populară, deosebit de bogată în această zonă, 
împrumută mijloace de exprimare construcției de locu- 
inţe de la oraş. Ceardacurile şi prispele se închid acum 
cu geamlâc, element care evoluează într-o varietate de 
forme. Acest gen de construcții se mai pot vedea şi azi 
pe străzile Teiuleanu, Sf. Vineri, Târgul din Vale, Cri- 
nului, Victoriei, Republicii. 

În 1908 inginerul Dimitrie Gh. Dima, împreună cu 
inginerii Tiberiu Eremie şi Gogu Constantinescu, a în- 
ființat societatea de construcții „Beton şi Fier”, prima 
de acest gen din ţara noastră. Un alt arhitect de valoare 
naţională a fost Dimitrie Maimarolu, după proiectul 
căruia s-a construit Palatul Prefecturii, astăzi Muzeul 
Judeţean. După proiectul lui loan N. Socolescu, s-a 
construit în partea de jos a oraşului biserica Sfânta Vi- 
neri pe strada cu acelati nume. În anul 1910, după pla- 
nurile lui Eracle Lăzărescu, s-a construit Banca 
Populară, în maniera eclectismului de şcoală franceză, 
foarte la modă în țara noastră în acea perioadă. 

Între 1912-1915, tot după planurile lui Eracle Lăză- 
rescu, a fost edificat Palatul Justiţiei, cu fațada princi- 
pală în stil neoclasic. În apropierea Piteştilor, pe 
domeniul ce a aparținut familiei Brătianu, s-a construit 
după planul arhitectului Lecomte du Nouy, biserica în 
care sunt înmormântați membrii acestei familii, iar în- 
tre anii 1912 — 1915, au fost construite după planurile 
arhitectului Petre Antonescu castelul şi antenansele ce 
pot fi văzute şi astăzi în oraşul Ştefăneşti. 

Problema sanitară, deşi una dintre priorităţile ora- 
şului, era greu de rezolvat, deoarece posibilitățile ma- 
teriale ale primăriei erau reduse în raport cu nevoile. A 
fost înființat un azil, în urma inițiativei polițaiului care 
la 23 oct. 1908 a făcut un raport către prefect, arătând 
numărul mare de cerşetori, care „dădeau un aspect trist 
oraşului”, a celor fără locuinţă, hrană şi îmbrăcăminte, 
a orbilor şi schilozilor, care, oricât ar fi cerşit, „tot flă- 
mânzi rămâneau”. În urma implicării factorilor de de- 
cizie din primărie şi prefectură, a fost închiriat un local 
pe strada Şerban Vodă, cu 500 lei anual şi au fost lan- 
sate liste cu subscripții către piteşteni. La 6 dec. 1908 
azilul era înfiinţat, iar comitetul de femei „Sprijinul 
Bătrâneţelor”” a ajutat în mod deosebit acest stabili- 
ment. Pentru îmbunătățirea asistenței medicale şi pen- 
tru construirea unui spital, primăria a cedat suprafaţa 
donată de Chiriac Vasiliu, situată în strada I. C. Brăti- 
anu şi a mai cumpărat de la Ana Bacria un imobil cu 
terenul aferent, realizând astfel suprafaţa necesară con- 
struirii spitalului. La 9 oct. 1908, 38.743 mp au intrat 
în proprietatea Direcţiei Generale Sanitare la colțul 
străzilor Brătianu şi Cloşeneşti”. 

O altă necesitate vitală a oraşului a fost planul de 
sistematizare întocmit la 10 dec. 1910. Planul prevedea 
extinderea rețelei de apă şi canalizare, ocazie cu care 
întreaga suprafaţă a oraşului putea fi acoperită cu clă- 
diri în condiții salubre. În acest mod, fără exproprieri 
costisitoare, se puteau alcătui străzi bine aliniate, este- 
tice, cu pante potrivite acolo unde terenul era acciden- 

tat, astfel ca ele să servească circulației normale. După 
rolul şi nevoile fiecărei străzi, s-a avut în vedere forma 
şi profilul potrivit destinaţiei. Astfel au fost proiectate: 
străzi cu trotuare largi, plantate cu pomi umbroşi pen- 
tru circulația pietonilor şi trăsurilor (bulevarde); străzi 
largi cu pante uşoare pentru circulația carelor de greu- 
tăți şi străzi de legătură mai strâmte, mai mult pentru 
accesul şi deservirea locuinţelor. După destinația stră- 
zilor se va determina lărgimea lor astfel: pentru circu- 
laţia pietonilor şi trăsurilor au fost proiectate bulevarde 
cu o lărgime totală de 18 m, având două trotuare a câte 
4 m lărgime; iar pentru circulația carelor grele, străzi 
cu o lărgime totală de 14 m, cu două trotuare a câte 3 
m lărgime; străzi de legătură de 10 m lărgime, cu două 
trotuare a câte 2,30 m lărgime. 

Bulevardul existent pleca din S.E. oraşului, începea 
de la bariera Prundu, sub denumirea de Bulevardul Eli- 
sabeta Doamna, trecea pe lângă gară şi se continua în 
linie dreaptă până la grădina publică. Dincolo de gră- 
dină, bulevardul lua numele de Bulevardul Ferdinand 
Şi se continua până la strada Aurora. Conform planului 
de sistematizare, oraşul putea fi împărțit în cartiere: 

— Cartierul comercial, cuprindea partea de E a ora- 
şului, de la bariera Podului şi străzile Bd. Elisabeta, 
Craiovei, Doamna Bălaşa, Brătianu, Sf. Vineri şi Elia- 
de Rădulescu; 

— Cartierul de locuințe era cuprins între străzile: 
Eliade Rădulescu, Viilor, Sf. Vineri, Valea Trivăii, pâ- 
nă la bariera Podului; 

— Cartierul de vile cuprindea S-V oraşului, str. Cra- 
iovei, până la poalele platoului Trivale şi cimitirului; 

— Cartierul industrial se întindea în S-E oraşului în- 
vecinat cu calea ferată Craiova — Piteşti şi Piteşti — Bu- 
cureşti şi pe malul Argeşului. 

Promenada cuprindea spaţiul dintre Şerban Vodă şi 
Doamna Bălaşa, unde se aflau mici prăvălii, insalubre. 
Avându-se în vedere acest aspect, s-a hotărât demola- 
rea caselor vechi, lăsându-se locul liber şi crearea unei 
promenade publice care să înfrumuseţeze centrul ora- 
şului. Grădina publică se afla în spațiul cuprins între 
Bd. Carol, Bd. Elisabeta şi str. Egalităţii şi constituia 
un loc de destindere pentru piteşteni, unde duminica şi 
în zilele de sărbătoare evolua fanfara oraşului, într-un 
foişor special amenajat. 

La elaborarea planului de sistematizare s-a acordat 
o atenţie deosebită Parcului Trivale, important loc de 
agrement al Piteştilor. Printr-o adresă din data de 16 
martie 1902, aflăm că Primăria din Piteşti s-a adresat 
contelui Thedus Graf Lubenschi din Austria, prin care 
s-au comandat: 25 bucăți brad, 1000 bucăţi pin de 
Austria, 100 pin rigida, 25 pin cembra, 100 pin alb, 
100 molid, 20 măslin sălbatic şi 100 bucăţi paltins. Ze- 
ce ani mai târziu, arhitectul Pinard din Bucureşti pre- 
zintă Primăriei Piteşti un plan propriu de înfrumusețare 
a oraşului. La 28 mai 1913 Consiliul Comunal aprobă 
„amenajarea parcului Trivale şi facerea eleşteului, con- 
form devizului şi proiectului prezentat”. Aspectul 

frumos al oraşului era asigurat de buna funcționare a 
străzilor, podeţelor şi trotuarelor, de arhitectura clădiri- 
lor particulare şi instituțiilor de stat, de parcuri şi gră- 
dini, de iluminarea străzilor şi mai ales de curăţenie. 
La începutul secolului XX, în Piteşti, erau clădiri ca 
trebuiau demolate, „locuri virane pline de bălării şi alte 
murdării care vatămă sănătatea publică”!0. Constatări 
de imobile insalubre făceau primăria şi poliția, iar pe 
baza rapoartelor întocmite, proprietarii respectivelor 
imobile erau somaţi ca în termen de la 24 ore la 15 zi- 
le, în funcție de starea clădirilor, să fie demolate. La 21 
noiembrie 1906, Primăria a dat o ordonanţă prin care 
cerea tuturor comercianților şi proprietarilor ordine şi 
curăţenie, sub amenințarea trimiterii în judecată, în caz 
de nerespectare!!. 

În strânsă legătură cu activităţile industriale comer- 
ciale şi urbanistice s-a aflat sistemul local al unităților 
bancare şi de credit. La sfârşitul secolului XIX şi înce- 
putul sec. XX, la Piteşti au funcționat atât bănci sau 
cooperative locale de credit, cât şi sucursale sau agenţii 
ale unor bănci naționale. Deşi nu au dispus de capita- 
luri mari, totuşi, unitățile bancare şi de credit locale au 
contribuit la evoluția economiei şi urbanisticii oraşului 
Piteşti, a altor sectoare de activitate din judeţul Argeş. 
Dintre aceste unități s-au remarcat: Societatea Econo- 
mică „Argeşul”, Banca Populară „Piteşti”, Banca „Al- 
bina”, Banca  „Irivale”, Banca Comerţului şi 
Industriei, Banca „„Perseverenţa” a meseriaşilor C. F. 
R., Banca „Funcţionarilor Publici” şi Banca Federală 
„Argeş” a băncilor populare din judeţul Argeş, cu se- 
diul în Piteşti. 

La dezvoltarea economică a Piteştilor şi-au adus 
contribuția Agenţia Băncii Naţionale a României, re- 
prezentanţa „Băncii Agricole” din Bucureşti, sucursala 
Băncii „Sf. Gheorghe” din Bucureşti şi cea a Societăţii 
Cooperative a Meşteşugarilor din Bucureşti, fondată de 
D. C. Butculescu. Un număr important de piteşteni au 
colaborat cu banca Marmorosh-Blank et Comp, una 
dintre cele mai mari instituţii financiare din ţara noas- 
tră. Acest aspect a fost în legătură directă cu faptul că 
Mauriciu Blank s-a născut în Piteşti la 17 iulie 1848, a 
urmat cursurile primare la Piteşti, iar pe cele economi- 
ce la Viena şi Leipzig. A deschis o reprezentanță a 
băncii în Piteşti, colaborând cu oficialităţile şi cu mai 
mulți cetățeni la înființarea unor unități industriale, dar 
şi la edificarea unor instituţii publice. 

O statistică din anul 1915 ne înfăţişează situația 
economică generală a Piteştilor, unde atelierele meşte- 
şugăreşti erau în general slab dotate, iar concurența 
produselor de fabrică a intensificat procesul ruinării 
meseriaşilor. O parte a micilor meseriaşi a fost angaja- 
tă în industrie, iar alta a continuat totuşi să-şi desfăşoa- 
re activitatea proprie, aspect în general specific 
oraşelor cu o industrie mai puțin dezvoltată. Din aceas- 
tă statistică reiese că în Piteşti, la sfârşitul anului 1915, 
exista un număr de 386 ateliere în care lucrau 1369 
meseriaşi, dintre care 1216 (88,8%) bărbaţi şi 153 

(11,2%) femei. Din numărul total, 427 erau patroni, 58 
meşteri, 501 lucrători şi 383 ucenici. 

Atelierele de cizmărie cuprindeau cel mai mare 
număr de lucrători manuali — 266 de persoane, repre- 
zentând 19,3% din numărul total al meseriaşilor piteş- 
teni. în celelalte unități meşteşugăreşti situaţia se 
prezenta astfel : croitorie pentru femei — 105 persoane, 
cojocărie — 102 persoane, fierărie — 68 persoane, croi- 
torie bărbătească -66 persoane, cusături naţionale — 63 
persoane, tâmplărie — 58 persoane, brutărie — 50 per- 
soane ş. a. . În 108 ateliere patronul lucra singur, în 76 
ateliere avea ca ajutor o singură persoană, în 163 ateli- 
ere lucrau două până la cinci persoane, iar în 39 atelie- 
re lucrau mai mult de cinci persoane. Erau instalate 
numai cinci motoare, din care trei de câte 8 C. P., iar în 
unele ateliere se utilizau şi câteva fierăstraie mecanice, 
maşini de găurit şi dat la rindea, raboteze şi strunguri, 
iar Atelierele Centrale de Poduri Căi Ferate aveau 120 
lucrători şi o forță motrice de 60 C. P. 

Condiţiile de muncă ale meseriaşilor erau dintre 
cele mai grele. Patronii recurgeau la prelungirea zilei 
de muncă, durata acesteia fiind de la 9 la 15 ore. În 
mai mult de jumătate din ateliere, ziua de lucru era de 
14 ore. Deseori se prestau ore suplimentare care nu 
erau plătite şi care în ajunul sărbătorilor ajungeau la 4 
— 5 ore pe zi. Se lucra în ateliere mici şi neigienice. 
Din cele 386 ateliere, 348 (90,1%) aveau o singură în- 
căpere şi doar 3 (0,8%) aveau patru încăperi! " Odată 
cu ocuparea oraşului de trupele germane, activitățile 
productive şi comerciale piteştene se vor reduce 
aproape complet, rechiziţiile şi celelalte acțiuni ale 
Comandaturii germane îndreptând toate aceste activi- 
tăți înspre propriul folos. 


NOTE: 

! Întreprinderea Textilă Piteşti, registrul 1/1907 - 
1939, f 6 — 8,30 -— 32. 

” Buletinul Camerei de Comerţ şi Industrie din Pi- 
teşti, nr. 166/1908,p.9. 

* Petre Popa, Paul Dicu, Silvestru Voinescu, Istoria 
municipiului Piteşti, Editura Academiei, 1988, p. SI- 
54. 

* C. Florea, Întreprinderea de reţele electrice Pi- 
teşti, Piteşti, 1972. p.9-— 16. 

” Arh. St. Piteşti, fond. Primăria oraşului Piteşti, 
dosar 11/1900, f. 113-114. 

Ș Ibidem, dosar 36/1910, f. 31. 

7 Petre Popa, Paul Dicu, Silvestru Voinescu, Op. 
cit. p. 58-62. 

Arh. Naţ. din Argeş, fond Primăria municipiului 
Piteşti, dosar 18/1902, f. 12. 

” Ibidem, dosar 24/1913, £. 17. 

'9 Ibidem. dosar 8/1900, £. 5. 

'! Ibidem, dosar 13/1906, f. 8. 

* Ibidem, f. 14,18,20. 

Momente şi monumente de spiritualitate 
şi cultură argeşeană 


I. Cultură şi personalităţi culturale în spațiul 
românesc 

Filosoful Constantin Noica, referindu-se la cultura 
română, spunea, pe bună dreptate, în limbajul său atât 
de expresiv, în contextul filosofiei ființei şi a devenirii 
întru fiinţă, că a stat sub semnul „era să fie” sau şi mai 
concludent „n-a fost să fie”. Astfel spus, cultura ca sis- 
tem şi spiritualitate ontologică în spaţiul românesc a 
reprezentat de-a lungul vremii mai mult o posibilitate 
decât o realitate şi prin urmare la acest nivel se poate 
vorbi mai mult de poporul român la nivelul elitelor sa- 
le ca şi beneficiari, respectiv consumatori de fapte cul- 
turale, decât de creatori. Noica afirma pe bună 
dreptate: „până acum cel puţin — noi nu am avut decât 
destine culturale mari (intraductibile ca atare) nu şi 
opere (....), de la Cantemir până la Mircea Eliade, nu 
operele conving (primul a interesat Apusul doar prin 
golul umplut în cunoaşterea Imperiului Otoman şi prin 
Descripţio). Caracteristic e cazul Haşdeu, care nu lasă 
nimic decât totul; sau este Iorga, din care nicio operă 
cu cucereşte, doar fluxul creator e extraordinar”. 

În contextul amintit se poate afirma că în decursul 
istoriei poporului român, în plan cultural, principala 
dihotomie este aceea între „eternul” simțirii româneşti 
şi al sentimentului românesc al fiinţei, regăsit cu predi- 
lecţie în cuvintele limbii române, dar şi în creaţia po- 
pulară, iar pe de altă parte „istoricul”, altfel spus, 
formele spirituale, abstracte, de natură ştiinţifică sau 
filosofică în care să se regăsească fapte ale culturii şi 
care prin aceasta să aibă caracterul de universalitate. 
Cultura, în dimensiunea sa existențial ontologică şi nu 
numai a încercărilor prin fapte culturale, trebuie să ai- 
bă dimensiunea universalității sau cel puțin posibilita- 
tea de a accede la un astfel de criteriu. De altfel, 
afirmația lui Aristotel potrivit căreia „numai individua- 
lul există, dar poate fi cunoscut numai generalul” este 
pe deplin valabilă şi în domeniul existentului cultural. 
Este evident că orice cultură există în primul rând prin 
faptele individuale ale manifestărilor culturale, dar 
pentru ca acestea să se transforme într-un sistem cultu- 
ral, trebuie să aibă valența universalului, inclusiv prin 
formele propuse de generalizările ştiinţelor, a tehnicii, 
a artei şi nu în ultimul rând a filosofiei. 

În spațiul românesc, cultura ca „era să fie” a rămas 
la nivelul existenţei individuale, adică a personalităţi- 
lor culturale, fără a avea deschiderea, respectiv posibi- 
litatea universalului, aşa cum s-a întâmplat şi se 
întâmplă cu marile culturi ale lumii. O astfel de consta- 

tare nu are prin ea însăşi un aspect minimalizator la 
adresa creaţiei culturale şi spirituale româneşti şi cu 
atât mai puțin unul denigrator. 

Se întâmplă în acest spațiu mioritic ca ființa cultu- 
rală să fie pe deplin prezentă, chiar dacă rămâne anco- 
rată fie în sensibilul individual al limbii române, fie în 
creațiile unor mari oameni ai culturii române, care 
tocmai prin individualitatea lor au generat permanenţa 
şi au putut defini un întreg spaţiu geografic ca fiind şi 
unul cultural, deşi nu neapărat regăsit în universalitatea 
culturii umane. Într-un fel sau altul, această constatare 
este valabilă şi pentru marile culturi europene, care 
înainte de a se manifesta prin dimensiunea spirituală şi 
în plan universal, există la nivelul unor individualități 
care şi-au pus amprenta asupra unei întregi epoci. Spa- 
țiul şi obiectul acestui studiu nu ne permite o dezvolta- 
re mai amplă a acestei idei, dar trebuie să amintim că, 
în Anglia, „omul exemplar” al culturii a fost şi rămâne 
Shakespeare sau, în Germania, Goethe. 

Pornind de la constatările unor celebri gânditori 
români, şi ne referim în mod deosebit la Nae Ionescu, 
Mircea Vucănescu, Marin Voiculescu sau Constantin 
Noica, „oamenii exemplari” ai culturii române au fost 
şi rămân Eminescu („omul deplin al culturii româ- 
neşti”, cum spunea Noica) şi Brâncuşi. 

Într-un astfel de cadru al analizei se poate pune şi 
problema culturii juridice. În epoca contemporană do- 
minată în plan spiritual fie de existențialism sau de 
pragmatismul tehnic, aproape că nu se mai aminteşte 
de posibilitatea existenţei unui astfel de filon în cadrul 
unui univers cultural. De cele mai multe ori dreptul 
este considerat un fapt al civilizației şi nu un fapt al 
culturii, ce caracterizează o anumită stare existențială a 
omului, cu deosebire a celui contemporan, denumită 
„starea Juridică” aflată sub imperativul normei de drept 
ca expresie a voinţei statului şi nu ca un fapt al culturii. 
Această realitate contemporană este marcată de trium- 
ful normativismului juridic instaurat de Hans Kelsen, 
care a voit şi a reuşit în mare măsură să elimine ideo- 
logicul din drept, pentru a contura puritatea şi obiecti- 
vitatea normei juridice. În acest fel, au fost lăsate în 
urmă, dacă nu chiar abandonate, marile concepţii cul- 
turale ale dreptului, şi mă refer aici cu deosebire la teo- 
riile jusnaturaliste sau la teoriile privind fundamentul 
existenţial, filosofic, al oricărei construcţii juridice. 
Prin urmare, „starea juridică” a omului contemporan 
este marcată de ordinea normativă impusă şi constrân- 
gătoare şi mai puţin de conştiinţa valorică a compor- 

tamentului juridic. Desigur, la o astfel de afirmaţie s-ar 
putea obiecta, în sensul că şi în prezent există „teorii 
ale dreptului”, cu deosebire cele care discută uneori 
prea mult şi ineficient despre drepturile omului sau 
despre beneficiile sistemului statului de drept sau libe- 
ralismului pentru omul individual. La astfel de obiecții 
se poate răspunde precis, în sensul că foarte puţine din 
elaborările unor teorii juridice devin fapte culturale de 
conştiinţă, adică mai înainte de a se manifesta prin ge- 
neralitatea lor să se regăsească ca valoare în individua- 
litatea la care se referă. Folosim această precizare 
pentru a sublinia că adevărata cultură, inclusiv cea ju- 
ridică, nu poate exista decât în relația dialectică indivi- 
dual-general. Teoriile juridice rămân la nivelul unei 
generalități a abstractului, prin faptul că au pretenția de 
a descoperi şi impune forme individualului şi prin 
aceasta „se abstrag” tocmai de la realitățile individuale 
pe care încearcă să le explice. Este nevoie în drept de o 
cultură juridică care să nu se exprime numai prin abs- 
tractul formelor teoretice, ci să existe ca valoare onto- 
logică în primul rând la nivelul individualului, iar 
forma teoretică să se regăsească ca realitate individuală 
şi nu exterioară acesteia. În lipsa unei atare realități, 
Juridicul rămâne la nivelul statisticii şi nu a unei culturi 
care să se poată manifesta şi în acelaşi timp, să devină 
o realitate pentru conduita individuală. 

O întrebare legitimă este aceea dacă este posibilă o 
creație (în sens cultural) în sfera juridicului. Cu regre- 
tul că spaţiul nu ne permite o analiză mai amplă asupra 
acestei interesante probleme, precizăm de la început că 
elaborarea statală a unei norme juridice nu este o crea- 
ție culturală, atâta timp cât nu are clar exprimată şi va- 
lenţa spirituală şi de ce nu, sensibilă. De aceea, tot mai 
mult se vorbeşte în prezent de „norme tehnice”, lipsite 
de pretenția oricărei valori morale, însă cu destinația 
de a defini ordinea specifică stării juridice a omului. 

Există totuşi creație juridică şi implicit cultură juri- 
dică? Răspundem afirmativ la o astfel de întrebare şi, 
fără a mai dezvolta subiectul, identificăm următoarele 
modalități de exprimare a juridicului, care prin esența 
lor pot fi şi chiar cuprind uneori fapte de cultură şi spi- 
ritualitate juridică: filosofia dreptului, teoria generală a 
dreptului, jurisprudenţa şi retorica juridică. 

Păstrând ca argumente aceste idei, dorim în cele ce 
urmează să ne referim, luând ca punct de reper spaţiul 
argeşean, pe bună dreptate considerat de mulți autori 
ca fiind acultural, dominat de cotidianul negustoresc al 
vremurilor trecute sau prezente, la trei personalități 
culturale care prin opera lor (în universul culturii opera 
este mai importantă decât persoana) au creat şi l-au ri- 
dicat de la o existență empirică şi cu deosebire prag- 
matică, la una culturală, din nefericire mult prea puţin 
înțeleasă şi valorificată de contemporani. Ne referim la 
Istrate Micescu, Constantin Noica şi Ion I.C. Brătianu. 


II. Istrate Micescu este incontestabil o personalita- 
te a culturii juridice, fapt demonstrat, poate, mai bine, 

decât orice analiză teoretică în apelativul cu care era 
caracterizat şi recunoscut de contemporani, adică „om 
de drept”. De altfel, însuşi maestrul barei, care interio- 
riza pe deplin universul ideatic în care se manifesta, 
obişnuia să spună nu avocat, nu om politic şi nici pro- 
fesor universitar, ci, lapidar, „om de drept”. 

În persoana lui Istrate 
Micescu se verifică exactitatea 
cugetării filosofilor limbajului, 
după care „toată forţa inteligen- 
ței rezidă în artificiul limbaju- 

”. De aceea, este bine să 





lu”. 
amintim, ca un prim domeniu 
de manifestare a faptelor de 
creație juridică ale maestrului, 
retorica: Micescu a avut geniu 
verbal. Ascultat la bară, în ma- 
rile procese, la catedră, la cur- (1881-1951) 
surile în care îşi demonstra originalitatea teoriilor de 
drept, era literalmente fascinant. Micescu nu folosea 
metodele şi tehnicile oratorice pentru a impune cu ori- 
ce preţ o idee, ci de multe ori făcea apel la sensibilita- 
tea ideii şi nu la rigoarea unei demonstraţii formale a 
acesteia. Oratoria lui fascina, fermeca, seducea, tulbura 
şi captiva prin uluitoarea putere a demonstrației bazate 
pe îmbinarea dintre sensibilitatea gândului şi ideea 
transpusă într-un fapt sensibil. Oratoria lui era expresia 
forței propulsive a gândirii sale, niciodată a vorbelor 
potrivite în căutare de efecte. Exista în arta maestrului 
o corespondenţă deplină între gând şi cuvânt. Totul era 
gândit, dar se resimțea în oralitate ceea ce în scris nu 
se putea cuprinde, adică bogăţia de nuanţe şi inflexiuni 
ale cuvântului rostit în măsură să transmită de multe 
ori intuitiv şi să convingă în acelaşi timp asupra unei 
idei, care într-o formă elaborată scrisă nu ar fi avut ni- 
mic din căldura unei argumentaţii specifice limbii ro- 
mâne. 

Unul din aspectele acestui talent oratoric stătea în 
capacitatea de a nu fi niciodată limitat numai la o de- 
monstraţie în termeni strict juridici. Era un bun cunos- 
cător al dreptului roman, dar spre deosebire de 
profesorii specializați în această materie, care discutau 
despre instituțiile dreptului roman numai ca fapte isto- 
rice, Micescu reuşea să dea prin oratoria sa multă cu- 
loare textelor, în aşa fel încât le insufla viaţă, astfel 
spus, rostirea sa devenea creație juridică şi implicit 
provoca interesul auditoriului pentru texte juridice alt- 
fel aride şi fără coloratură. Elabora cu uşurinţă, dar 
niciodată cu indiferență. Pentru a înțelege cel mai 
complicat proces îi era îndeajuns timpul unei ore, dar 
până la pledoarie problemele litigiului îl pasionau fără 
contenire. Procesele dificile le studia cu multă atenţie 
şi migală, iar după pledoarie depunea concluzii scrise, 
adevărate monografii şi chiar opere juridice nu numai 
prin dimensiunile lor, dar şi prin conţinut. Faptele le 
reducea la elemente schematice, când nu cuprindeau în 
ele însele esenţa litigiului. În schimb, analiza juridică 

lua totdeauna amploare. Când procesul era axat în spe- 
cial pe fapte, ca în litigiile penale, arta lui de a le dise- 
mina, de a le da culoare şi relief de multe ori lua 
aspecte de antologie, aşa cum a fost cazul în afacerea 
Lăzărescu — Păltineanu, pledată în faţa Secțiilor Unite 
ale Curţii de Casaţie. Arta oratorică a maestrului a re- 
prezentat şi reprezintă un incontestabil fapt de cultură 
şi creație juridică. Istrate Micescu era avocatul care 
pleda în drept prin excelență cu un eşafodaj de argu- 
mente pe cât de luxuriante, pe atât de stringente în lo- 
gica lor. Experiența şi erudiția îi permiteau să 
descopere pe loc cheia procesului şi să îşi elaboreze 
discursul care nu era o simplă pledoarie a unui avocat, 
ci o veritabilă operă culturală juridică în care se îmbi- 
nau în mod armonios interpretările conferite faptului, 
ideile abstracte ale teoriei dreptului, interpretările nor- 
melor aplicabile, după care tot eşafodajul argumentativ 
se întorcea astfel îmbogăţit la destinatarul său, respec- 
tiv instanța care trebuia să decidă, dar şi omul ca bene- 
ficiar al actului de Justiţie. 

Creaţia Juridică a lui Istrate Micescu este relevantă 
nu numai în planul jurisprudenţei şi al retoricii ca ştiin- 
ță juridică, dar şi în domeniul teoriei dreptului. Mices- 
cu a fost unicul doctrinal, în cea mai autentică 
accepţiune a cuvântului, dintre profesorii Facultăţii de 
Drept din Bucureşti, din perioada interbelică, cu o vi- 
ziune generală a dreptului şi cu o teorie proprie asupra 
ştiinţei dreptului civil. De aceea, incontestabil, maes- 
trul barei a fost un creator de drept pentru că mai înain- 
te de orice a fost un gânditor al ştiinţei şi artei 
dreptului. Această realitate rezidă din prelegerile sale 
universitare, dar şi din puţinele scrieri care au rămas. 
Cursul său a avut inegalabila virtute de tratare umanis- 
tă a ştiinţei dreptului, grație culturii adâncite de care 
Istrate Micescu beneficia. În prelegerile sale de drept 
civil, Istrate Micescu nu s-a mulțumit niciodată să 
transmită studenţilor, aşa cum se obişnuieşte, doar cu- 
noştințele cerute de programa analitică. Adesea el a 
evocat probleme fundamentale ale dreptului, propu- 
nând soluţii proprii originale. 

În cele ce urmează dorim să facem succinte referiri 
la una dintre cele mai importate contribuţii pe care 
Istrarte Micescu a avut-o la dezvoltarea teoriei dreptu- 
lui, cu menţiunea că realizările marelui savant piteş- 
tean au nu numai 0 valoare istorică, dar implicit o 
imensă valoare ştiinţifică pentru zilele noastre, care ar 
trebui să fie mai bine valorificată. 

Străduindu-se, după mulți alți autori, să dea o defi- 
niție a dreptului ca disciplină ştiinţifică, ajunge la con- 
cluzia că ea este ştiinţa dreptului şi tehnica obligaţiilor. 
În concepția sa primordială sunt drepturile, iar legile 
nu sunt decât mijloace tehnice pentru realizarea drep- 
turilor. În disputa dintre partizanii dreptului natural, 
care postulează existența unui „drept etern” bazat pe 
prescripţii imoabile şi impus de rațiunea umană, drept 
care conferă persoanelor fizice prerogative inerente 
naturii umane, iar pe de altă parte, teoreticienii poziti- 

vismului politic, pentru care drepturile izvorăsc exclu- 
siv din lege, din normele dreptului obiectiv, Istrate Mi- 
cescu se declară încredinţat că drepturile fundamentale 
ale omului preexistă legilor, care nu le creează, ci 
doar le recunosc. Această idee este clar exprimată şi 
demonstrată în Cursul de Drept Civil, predat studenţi- 
lor în anul universitar 1931-1932. Micescu, atunci 
când dă definiția dreptului civil, este încredințat ca şi 
Leibniz, iar mai aproape de zilele noastre Heidegger şi 
Constantin Noica, că în cuvinte sunt depozitate adevă- 
ruri umane esenţiale. Prin urmare, el caută originea 
dreptului, explorând etimologia cuvântului latin jus. 

Este mai bine decât orice altă argumentare să dăm 
cuvântul maestrului pentru a explica raportul dintre 
drept şi lege: „A porunci înseamnă a avea dreptul să 
porunceşti. Ceea ce este anterior şi superior în noţiunea 
de poruncă este dreptul de a o lansa, este virtutea de a 
o impune (...). Drepturile reprezintă în ordine ierarhică 
elementul superior, anterior legilor (...). Dacă noțiunea 
drepturilor a apărut cea dintâi şi noțiunea legilor a apă- 
rut după ea, este firesc ca noţiunea legilor să fie subor- 
donată noţiunii dreptului (...). Legile, ca norme de 
conduită, nu pot să aibă altă justificare (...) decât de a 
porunci respectul drepturilor.” 

Această idee fundamentată de Istrate Micescu des- 
pre anterioritatea drepturilor în raport cu legile este ac- 
tuală şi deosebit de importantă pentru a găsi un criteriu 
de delimitare între puterea discreționară şi excesul de 
putere în activitatea autorităților statului. Istoria şi rea- 
litățile contemporane demonstrează că pozitivismul 
Juridic bazat pe principiul supremaţiei legii fundamen- 
tale nu este suficient pentru a împiedica ca guvernanţii 
să îşi utilizeze prerogative încuviinţate prin lege în alte 
scopuri decât acelea pentru care însăşi legea le-a creat. 
Prin urmare, este necesar a considera că nu drepturile 
sunt în serviciul legii, ci invers, în sensul că legea nu 
face altceva decât să concretizeze şi să exprime dreptu- 
rile, aşa cum cuvintele exprimă gândurile a căror exis- 
tenţă este anterioară. O astfel de abordare afirmă în 
primul rând supremația drepturilor, din care decurge 
firesc supremaţia constituției şi a legii. 

Corolarul unei astfel de concepţii despre drept este 
semnificația pe care Istrate Micescu o atribuie ştiinţei 
dreptului: „A construi o ştiinţă a dreptului înseamnă a 
construi o ştiinţă a drepturilor în serviciul cărora apar 
legile. A studia în această ştiinţă înseamnă mijloacele 
graţie cărora scopul final al respectului legilor poate fi 
atins”. 


III. Constantin Noica rămâne o permanență în 
conştiinţa individuală a celui care este preocupat de 
fapte ale culturii, dar şi în conştiinţa socială nu numai 
prin creaţia sa filozofică, dar şi prin implicarea sa în 
formarea de conştiinţe individuale, culturale. Deşi nu a 
avut o activitate didactică propriu-zisă, Noica rămâne 
totuşi un mare pedagog al culturii şi un formator de 
caractere în spiritul autentic al valorilor. Şcoala de la 

Păltiniş al cărei promotor este stă mărturie în acest 
sens. Noica a fost un căutător de valori, un persuasiv 
spirit cultural care s-a implicat în orice formă de mani- 
festare a valorii. Strict vorbind, Noica va rămâne în 
istoria culturii româneşti cu „un rest” mai cuprinzător 
şi profund decât operele întregi ale multor specialişti. 
Primul care recunoaşte valoarea dramaturgiei lui Blaga 
este Constantin Noica. Tot el este cel care, din cheltu- 
ială proprie, în anii târzii, la Păltiniş, a tradus din opera 
lui Blaga în franceză, germană şi spaniolă şi a depus 
eforturi în vederea publicării ei la prestigioase edituri 
occidentale. 

Noica este acela care a 
mărturisit despre Eminescu, 
numindu-l omul deplin al 
culturii româneşti. Dar nu a 
fost singurul pe care marele 
filozof l-a transpus în propria 
sa creație. A mărturisit des- 
pre Brâncuşi, Enescu, Grigo- 
re Moisil, Petru 
Comarnescu, Dimitrie Can- 
temir, Athanase Joja sau Şte- 
fan Lupaşcu. Scopul pentru 
care a întreprins o astfel de acțiune vastă a fost acela 
de a impune nume româneşti în circuitul cultural euro- 
pean şi românescul prin acest fapt. Cu greu a acceptat, 
după ani de refuz, premiul Herder, tocmai în vederea 
obținerii de fonduri pentru a face posibilă editarea unor 
opere esenţiale ale culturii române. Prin urmare, nu te 
poţi raporta la creația sa exclusiv contemplativ sau, te- 
oretic, fără a lua în considerare activismul cultural al 
marelui filozof. 

Aproape zece ani, Noica a locuit la Câmpulung. În 
acest oraş se fixează domiciliul forțat la 2 martie 1949, 
după ce, la exproprierea restului averii părintești, e gă- 
sit la moşie şi trimis sub escortă la Giurgiu. Noica 
afirmă în gândurile sale că a fost bucuros de confisca- 
rea pământului şi de şansa oferită „ahoreticului” de a 
se ocupa numai de filozofie. 

Trăieşte în sărăcie în diferite locuinţe mărginaşe. 
Aici o cunoaşte pe viitoarea a doua soție, Mariana Ni- 
colaide, ajunsă la Câmpulung cu părinţii exilați ai pri- 
mului ei soţ, decedat, şi cu fetiţa ei. Se întreținea din 
lecţii de matematică şi engleză, ca şi alte limbi clasice, 
ori moderne, pentru lapte şi pâine sau ceva bani. Ga- 
briel Liiceanu consemnează în Jurnalul de la Păltiniş: 
„Trăiam din meditații cu 5 lei ora. Am predat de toate, 
până şi săritura în lungime unei candidate la ICF.” No- 
ica mărturiseşte că tot în această perioadă a avut „cinci 
ani de delir cultural” împreună cu Alecu Paleologu şi 
Mihai Banu. Alexandru Paleologu a stat în preajma lui 
Noica de la finele anului 1950 până la începutul anului 
1956. Filozoful aseamănă relația lor cu cea dintre „fiul 
risipitor” şi „fratele”. Prietenii s-au văzut la Câmpu- 
lung aproape zilnic în această perioadă. Au discutat 
notele luate de Noica din diverşi filozofi şi textele sale 

terminate sau în curs de elaborare. Pentru comentariul 
la Fenomenologia spiritului, îşi aminteşte Alexandru 
Paleologu, Noica s-a gândit să ceară subscripţii antici- 
pate de la persoane dornice să le citească spre a fi scu- 
tit de povara unor lecţii. 

În aceşti ani de exil se conturează şi chiar prind via- 
ță opere fundamentale ale lui Noica: Anti-Goethe (pu- 
blicată mai târziu sub titlul de Despărțirea de 
Goethe,mcare în fond este o pledoarie pentru opera 
marelui iluminist) şi Povestiri despre Hegel. Tot acum 
prind contur ideile de bază care vor forma viitorul 7ra- 
tat de ontologie cu a sa diferenţă dintre devenirea întru 
devenire şi devenirea întru ființă. Este bine să mențio- 
năm că în 1956 dă spre lectură şi analiză unui grup de 
prieteni viitoarea sa lucrare Interpretări după fenome- 
nologia spiritului după Hegel. Începe această lucrare 
într-o perioadă de relativă destindere la îndemnul lui 
Cioran care fusese rugat de Universitatea din Sorbona 
să ia legătura cu fostul bursier Noica, pentru o aniver- 
sare Hegel, cu promisiunea editării ei în Franța. Mai 
târziu Noica va rescrie această carte, care în final va fi 
publicată sub denumirea de „Povestiri despre om, du- 
pă o carte a lui Hegel: „Fenomenologia spiritului ”. 

În 1957, ca reacţie la mişcarea anticomunistă ma- 
ghiară, Cioran publică la Paris „Scrisoare către un prie- 
ten de departe” adresată, fără a fi nominalizat, lui 
Noica. Răspunsul oficialităților române a fost agresiv 
ŞI cu consecințe dramatice pentru cei care s-au implicat 
fie doar şi prin lectură. Noica nu numai că se ştie vizat, 
se simte şi dator să răspundă. Filozoful scrie în noiem- 
brie Răspuns unui prieten îndepărtat manuscris care 
este scos din ţară. În decembrie Cioran confirmă primi- 
rea, fără să-l publice, spre a nu-i face rău prietenului 
său. În 1974, Noica va nota regăsirea acestei scrisori şi 
va mărturisi: „0 recitesc, acum, îmi amintesc de tot ce 
investisem sufleteşte în ea, de tot ce s-a întâmplat din 
cauza ei, de tot ce a urmat — şi-mi spun: du-te dracului 
de viaţă, că frumoasă mai eşti (şi-mi spun ce sălbatică 
e viaţa; ce sălbatic de frumoasă!)”. (Constantin Noica, 
Jurnal de idei, 1990). 

Urmează represaliile. Constantin Noica a fost pri- 
mul ridicat la 11 decembrie 1958, totodată anchetatorii 
au luat cu ei cărți şi manuscrise. Printre acestea se 
aflau nouă caiete de reflecții şi însemnări acoperind 14 
ani (1944-1958). S-au păstrat doar cinci pagini cu care 
se va deschide volumul postum (Jurnal de idei). Târziu 
se vor găsi şi publica Manuscrisele de la Câmpulung, 
ce cuprind reflecţii despre țărănime şi burghezie, scrise 
în perioada 1951-1953. Anchetatorii aveau să ardă ma- 
joritatea textelor găsite. Noica a fost dus la Piteşti şi 
supus la un lung şir de chinuitoare interogatorii. Se pa- 
re că a fost şi torturat. Interogatoriile au durat până în 
decembrie 1959. În final, au fost coroborate două gru- 
puri de arestaţi : „lotul Noica” şi „lotul Pilat”. La pro- 
cesul „Noica-Pilat” au fost 23 de inculpaţi. S-a 
desfăşurat timp de trei zile, între 24 şi 26 februarie 
1960. Sentința s-a dat pe | martie , iar cele mai mari 

condamnări au fost pronunţate împotriva „conducători- 
lor” de lot, Constantin Noica şi Constantin Pilat: 25 de 
ani muncă silnică, 10 ani degradare civilă, confiscarea 
întregii averi personale (inclusiv şi mai ales a manu- 
scriselor). 

Noica a primit cu seninătate şi chiar cu bucurie toa- 
te aceste lovituri ale unui regim nedrept şi barbar. Pro- 
pria condamnare, oarecum aşteptată, i se părea bine 
venită pentru munca sa viitoare. A avut în schimb re- 
muşcări pentru a fi fost cumva vinovat de arestarea şi 
condamnarea apropiaților săi. Cei 23 de condamnaţi 
din procesul „Noica — Pilat” au fost eliberați înainte de 
termen, fiecare separat, între 1961 şi 1964. Constantin 
Noica, arestat primul, a fost eliberat ultimul, la 8 au- 
gust 1964. Era slăbit şi într-o stare fizică generală de- 
plorabilă. A cerut iertare mai multora dintre întemnițați 
sau rude de ale lor, simțindu-se vinovat pentru tot ceea 
ce au suferit. Era după 10 ani de domiciliu obligatoriu, 
2 ani de anchetă sălbatică şi aproape 6 ani de închisoa- 
re. 





IV. lon I.C. Brătianu 

Vila Florica, situată la câţiva 
kilometri de Piteşti, este un re- 
per în spaţiul geografic al mu- 
nicipiului Piteşti încărcat de 
emblema personalității covârşi- 
toare în planul vieţii politice, 
sociale şi culturale a familiei 
Brătienilor. lon I.C. Brătianu 
este fără îndoială personalitatea 
cea mai pregnantă din această 
prestigioasă familie piteşteană, (1864-1927) 
considerat a fi „conducătorul din umbră” al României 
interbelice şi care prin activitatea sa prestigioasă a con- 
tribuit din plin la crearea şi dezvoltarea statului român 
modern a cărei existență să fie marcată definitiv de 
constituționalismul democratic. 

Orice evocare a personalității marelui om politic nu 
este îndeajuns de pertinentă pentru a sublinia imensa 
sa contribuţie în planul vieții politice, sociale şi cultu- 
rale. Contele de Saint-Aulaire, ministrul Franţei la Bu- 
cureşti, îşi exprima aprecierea faţă de liderul liberal: ,, 
Excela în a câştiga fără să-şi facă duşmani. Viitorul 
apropiat mi-a descoperit în el cele mai înalte calități 
care îl fac unul din marii oameni de stat ai generației 
sale, mult mai mare decât cei „trei mari”: Wilson, Llo- 
yd George, Clemenceau. Nimic mai natural: la țări 
mici, oameni mari”. Ionel Brătianu, aşa cum obișnuiau 
să-l numească apropiații, era fiul cel mare al fostului 
prim-ministru şi fondator al Partidului Naţional Libe- 
ral, lon C. Brătianu şi al Olteniţei Pia Pleşoianu. S-a 
născut la 20 august 1864, la vila Florica, judeţul Argeş. 

Ca formare profesională era inginer, însă pasionat 
de istorie şi cultură. Spirit al omului de stat cu simțul 
datoriei față de ţară, politica era în opinia sa o artă şi 

un fenomen complex. Afirmația sa este valabilă şi as- 
tăzi: „Cei mai mulţi îşi închipuie că politica e un fel de 
distracție, cu foloase şi onoruri. Politica e ceva grav, 
grav de tot. Ai în mâna ta viața şi viitorul țării tale”. 

Fiind conştient de faptul că avea datoria de a conti- 
nua opera politică a familiei sale, în anul 1895 debu- 
tează în viața politică a țării, fiind ales parlamentar de 
Gorj. Preia pe rând funcțiile de ministru al Lucrărilor 
Publice, interimar la Ministerul de Externe şi Ministru 
de Interne. Concepţia sa modernă asupra viitorului 
României îl propulsează ca lider al grupurilor tinerilor 
liberali, pentru ca la 11 ianuarie 1909, Congresul par- 
tidului să-l desemneze Preşedinte al Partidului Naţio- 
nal Liberal. 

Pe fondul unei instabilități a vieţii politice româ- 
neşti din perioada interbelică, guvernările liberale, în 
fruntea cărora s-a aflat Ion I.C.Brătianu s-au evidențiat 
în mod deosebit prin durata lor. În total, Partidul Naţi- 
onal Liberal a guvernat țara timp de 6 decenii. Perioa- 
da de guvernare a fost marcată de reformele îndrăzneţe 
inițiate şi susținute de Ion I.C. Brătianu: reforma agra- 
ră, legea electorală, modernizarea economiei şi iniţie- 
rea doctrinei liberale prin noi înşine, dezvoltarea 
politicii externe prin alinierea ţării la noile realități im- 
puse prin deznodământul Primului Război Mondial şi 
nu în ultimul rând, elaborarea proiectului unei noi 
Constituţii care, de altfel, a şi devenit Legea funda- 
mentală a țării. 

Ilustrul om politic s-a confruntat însă şi cu puterni- 
ce crize politice, cu deosebire criza dinastică generată 
de o nouă renunțare a principelui Carol al II-lea la pre- 
rogativele sale de moştenitor al coroanei. Cu toate vi- 
cisitudinile epocii, lon I.C. Brătianu a reuşit să 
depăşească momentele de criză şi să mențină stabilita- 
tea politică a țării, fapt bine evidenţiat de Nicolae Iorga 
care, referindu-se la acele momente istorice, afirma: 
„Acum nu mai erau doi stăpâni ai României, ci unul 
singur: lon Brătianu. Dinastia de Argeş biruise cu totul 
pe cea de Sigmaringen. Ion I.C. Brătianu rămânea stă- 
pânul, singurul şi absolutul stăpân al unei ţări care 
avea nesfârşită răbdare”. 

Tratative de preluare a Societății petroliere „Unirea” 
de către Societatea petrolieră „Creditul Minier” 
şi fuzionarea acestora (1939-1943) 


Prezentul studiu se referă la documentele create de 
societatea petrolieră „Creditul Minier”, precum şi la 
informaţiile care au fost prezentate în şedinţele Consi- 
liului de administraţie al acestei societăți de către pre- 
şedintele Costin Stoicescu, referitoare la tratativele 
purtate în perioada 1939-1943 pentru preluarea socie- 
tății petroliere cu capital englez „Unirea”. Fără a ne 
referi la activitatea de spionaj desfăşurată de unii 
membri ai acestor societăți sau oameni politici români 
şi englezi, descrisă în mai multe lucrări, articole şi stu- 
dii, ne vom rezuma doar la obiectul activităţii desfăşu- 
rat de societatea „Creditul Minier”. 

În perioada de după primul război mondial, deose- 
bit de activ s-a dovedit a fi în România, printre alte so- 
cietăți străine, şi grupul petrolier britanic — „Phoenix 
Oil and Transport Co. Ltd.” constituit, la Londra, în 
1920, cu un capital de 1.050.000 de lire sterline şi care 
va ajunge în doi ani la un capital de 2.050.000 de lire 
sterline. El deţinea controlul unor firme din Marea Bri- 
tanie („Anglo Continental Oil Co.” şi „Masterson Oil 
Syndicate”, „Anglo-Roumanian Petroleum Co. Ltd.”, 
„Trajan  Roumanian Oil Co. Ltd.”, „The Beciu 
(Roumania) Oilfields Ltd”, ş.a.) care activau în indus- 
tria petrolieră a României. „Phoenix Oil and Transport 
Co.” a intrat, de asemenea, în posesia unui pachet im- 
portant de acțiuni la societatea „Orion”. Grupul şi-a 
creat în ţară întreprinderi proprii precum „Unirea” sau 
„Uniunea Petroliferă Română'*. 

Societatea „Unirea” a fost înființată sub această de- 
numire în februarie 1922, cu un capital de 1.000.000 
de lei împărțit în 2000 de acțiuni la purtător subscrise 
de: Thomas S. Masterson”, W.N.W. Lacey, Al. 





! Şef al Serviciul Judeţean Argeş al Arhivelor Naţionale. 

? Vezi Ivor Porter, Operaţiunea „Autonomous”. În România 
în vreme de război, Bucureşti, Editura Humanitas, 1991; 
Train D. Lazăr, Iuliu Maniu şi serviciile secrete: 1940-1944, 
Editura Mica Valahie, Bucureşti, 2006; Miruna Munteanu, 
Cum a păstrat Maniu legătura cu Aliaţii, în „Ziua”, 2005; 
Dosarele Istoriei, Cotidianul, Jurnalul Naţional etc. 

* Gh. Buzatu, O istorie a petrolului românesc, Editura Enci- 
clopedică, Bucureşti, 1998, p. 99. 

* Thomas S. Masterson, cetăţean britanic, colonel, partici- 
pant la misiunea britanică din România, participant la distru- 
gerea sondelor din regiunea petroliferă Prahova, înființează 
în 1920 la Londra societatea Phoenix Oil and Transport Co. 
Ltd. care a absorbit o serie de întreprinderi cu capital englez 
care lucrau în România de multă vreme. Este creatorul socie- 

Zănescu, D. Demetrescu, S. Orăscu, Dr. Fr. Bossel (câ- 
te 300 de acţiuni) şi Gr. G. Duca (200 de acţiuni). În 
aparenţă era o societate cu un capital modest, subscris 
în cea mai mare parte de cetățeni români, deci o socie- 
tate „românească” dar care, la câteva luni după înfiin- 
țare, în decembrie 1922, îşi măreşte capitalul la 
100.000.000 de lei, devenind una din marile societăți 
petroliere din ţară. De fapt, societatea a fost creată pen- 
tru interesele unor investitori englezi dintre care 
Masterson şi Lacey aveau de altfel vechi legături în 
România, primul făcând parte din Misiunea Britanică 
din România în perioada primului război mondial şi 
lucrând pentru Serviciul de spionaj britanic. 

Societatea va ajunge să dețină un capital social de 
362,1 milioane de lei, iar în decembrie 1938, 750 mili- 
oane de lei. Ocupa locul cinci în rândul marilor socie- 
tăți petroliere şi exporta în Anglia alături de celelalte 
societăți controlate de englezi, „Astra Română” şi 
„Steaua Română”. Producția de țiței a societății a fost 
de 1.000.000 de tone în 1936, de 601.481 de tone în 
1937 şi 671.220 de tone în 1938. În 1938, din produc- 
ţia obținută de societate, ponderea exportului a fost de 
34,5% în Anglia, de 23% în Germania, de 9,8% în zo- 
nele de influență mediteraneană franco-britanică, de 
5,2% în ţările dunărene şi 1,4% în Italia. Totalul țiţeiu- 
lui exportat a fost 238.631 de tone“. 

Declanşarea războiului şi victoriile obţinute de 
Germania prin ocuparea mai întâi a Poloniei în 1939, 
iar apoi a Franţei şi Belgiei în 1940, a determinat An- 
glia să îşi ia măsurile de apărare în faţa unei posibile 
invazii germane. În cazul unei victorii a Germaniei, 
proprietățile din România a acţionarilor englezi de la 
Phoenix riscau să fie „naţionalizate” sau confiscate ca 
bunuri inamice la fel cum Franţa şi Belgia fuseseră for- 
țate să-şi vândă petrolul Germaniei prin cedarea pache- 
telor de acţiuni pe care le deţinuseră la principalele 
societăți petroliere din România. 





tăţii „Unirea”. Proprietar al imobilului din Ploieşti, fostă 
proprietate Luca Elefterescu, actualmente Muzeul Ceasului 
„Nicolae Simache”. 

* Gh. Răvaş, Din istoria petrolului românesc, Ediţia a II-a, 
Editura de Stat pentru Literatură Politică, Bucureşti, 1957, p. 
162-163. 

“ Philippe Marguerat, Le 3 Reich et le petrole roumain 
1938-1940, Institute Universitaire de Hautes Etudes 
Internationales, Geneva, 1977, p. 57,60,63. 

Dacă ar fi dobândit pachetul majoritar al acțiunilor 
societăţii „Unirea” şi apoi, ar fi realizat fuziunea aces- 
teia cu societatea petrolieră „Creditul Minier”, societa- 
tea nou creată, cu capital românesc, ar fi obținut un loc 
de frunte în cadrul industriei petroliere din România, 
or, acesta era obiectivul principal al „naţionaliştilor” 
români îngrijorați că Germania încerca să preia contro- 
lul industriei petroliere din România. Fuziunea mai era 
dorită deoarece viitoarea lege a petrolului dorea consti- 
tuirea unor blocuri puternice formate din două sau mai 
multe societăți care să beneficieze de avantajele confe- 
rite întreprinderilor naționale. Avantajele oferite de le- 
gea petrolului acestor întreprinderi aveau consecinţe în 
sensul unor obligaţii în ceea ce priveşte explorarea pe 
structuri şi ţinuturi, obligații care nu puteau fi executa- 
te decât de întreprinderi puternice din punct de vedere 
tehnic şi financiar. De aceea, legea condiționa acorda- 
rea drepturilor aferente întreprinderilor naționale de 
existența unui capital de minim de 400.000.000 de lei 
astfel că întreprinderi ca „Petrolul Românesc” sau „Pe- 
trol Govora”, cu tot caracterul lor naţional, nu puteau 
beneficia de avantajele legii. 

Ideea naționalizării societății „Unirea” a preocupat 
conducerea societăţii „Creditul Minier” încă din toam- 
na anului 1939 când au început primele tratative prin 
intermediul lui Berthou, ataşatul comercial englez din 
Bucureşti, după cum afirma în şedinţa Consiliului de 
administrație din 18.12.1942, C. Stoicescu, în fața 
membrilor consiliului şi anume: CP Brătăşianu, vice- 
preşedinte, N. Budurescu, S. Rădulescu, dr. P. Rădu- 
lescu, ing. I. Capriel şi G. Măcărescu. 

În luna martie 1940, în urma autorizaţiei guvernului 
român, D. Gheorghiu, director general adjunct al so- 
cietății „Creditul Minier”, a fost delegat să ia contact 
cu Tom Masterson, unul din principalii acționari ai so- 
cietăţii „Unirea”, care se afla în acea vreme la Belgrad. 
În tratativele care au avut loc acolo s-au fixat următoa- 
rele condiţii: plata imediată a unei sume de 6.000.000 
de dolari liberi şi preluarea de către societatea „Credi- 
tul Minier” a unei creanţe de 1.580.371 de lire sterline 
pe care societatea „Phoenix Oil and Transport Co. 
Ltd.” o avea asupra societăţii „Unirea”. Din cauza 
evenimentelor politice care s-au declanşat în lugosla- 
via „reprezentantul societății „Creditul Minier” a fost 
nevoit să întrerupă tratativele spre a se înapoia în țară. 

Preşedintele societăţii „Creditul Minier”, Costin 
Stoicescu”, informa că tratativele au fost aduse la cu- 
noştinţa mareşalului lon Antonescu, conducătorul sta- 
tului român, prin diferite memorii, iar în urma 
Conferinţei care a avut loc la mareşal, Secretariatul 
General al Preşedinției Consiliului de Miniştri a comu- 
nicat lui C. Stoicescu cu nr. 3505 din 16.03.1942 ur- 





7 Costin Stoicescu, preşedinte al Consiliului de administrație 
al „Creditului Minier” şi director executiv al BNR. 

mătoarea rezoluţie a mareşalului lon Antonescu: „Cre- 
ditul Minier poate relua oriunde discuţiile cu 
Mastersonii. „Unirea” trebuie naționalizată. Să se co- 
munice germanilor că mă opun categoric la tendința 
lor de a o acapara. Nu mă interesează procedura, ci re- 
zultatele. Acestea trebuie să ducă la trecerea Unirii în 
mâini româneşti, oricare ar fi ele. Semnat, mareşal Ion 
Antonescu”. 

Fiind informați, prin Ministerul Afacerilor Străine, 
că Tom Masterson, acționarul principal al societății 
„Unirea”, aflat la Cairo este dispus să continue tratati- 
vele întrerupte şi propune să se întâlnească în acest 
scop, la Istanbul, cu directorul general D. Gheorghiu şi 
cu C. Demetrescu, administratorul delegat al societății 
„Unirea”, C. Stoicescu a înaintat o adresă mareşalului 
prin care îl anunţă de plecarea din nou la Istanbul a lui 
D. Gheorghiu de a lua contact cu Tom Masterson pen- 
tru a vedea „dacă şi în ce condițiuni e dispus să vândă 
acțiunile Unirea”. 

Mareşalul a încuviințat această plecare şi ca urmare 
directorul general Gheorghiu a plecat în ziua de 
26.11.1942 la Istanbul unde s-a întâlnit cu A.G.G. de 
Chastelain? şi Tom Masterson. În urma unui schimb de 
telegrame pe care le-a avut cu Tom Masterson care 
plecase între timp din Cairo la Londra, i s-a comunicat 
lui D. Gheorghiu că grupul de acţionari englezi e dis- 
pus să vândă acțiunile. 

La cererea lui Gheorghiu ca plata activului să fie 
făcută din stocul de lire sterline blocat în Anglia, s-a 
primit următoarea telegramă din partea lui Tom 
Masterson: 

A. În legătură cu oferta de la „Creditul Minier”, 
comunicaţi d-lui Gheorghiu că nu se poate obţine plata 
activului din sterling blocat în Anglia. 

B. Comunicați de asemenea d-lui Gheorghiu că 
suma de $ 6.000.000 trebuie să fie liberă şi achitată la 
terminarea tranzacţiei. 

C. În ceea ce priveşte datoria către „Phoenix” pro- 
punem eşalonarea plăţii pe o perioadă de 6 ani. 

D. Trebuie să am răspuns la A, B, C, înainte de a 
supune propunerea Consiliului”. 

Din tratativele duse în continuare, a rezultat că 
Masterson punea condiţia de a avea o ofertă fermă din 
partea societăţii „Creditul Minier”. Deoarece Gheor- 
ghiu nu era autorizat să facă această ofertă fermă, el a 
cerut o opţiune din partea grupului de acționari en- 
glezi, motivând aceasta de timpul care era necesar pen- 
tru procurarea mijloacelor de finanțare în valută liberă. 





* Serviciul Judeţean Argeş al Arhivelor Naţionale (în conti- 
nuare SJAN Argeş), fond Societatea „Creditul Minier”, 
dosar 53/1939-1945, f. 117-120. 

” Alfred George Gardyne de Chastelain, director comercial 
al societăţii „Unirea” (1927-1940), cetăţean englez, membru 
al serviciilor de spionaj SOE între 1940-1943 la Istanbul, 
paraşutat în România în 1943, eliberat după 23.08.1944. 

D. Gheorghiu a mai cerut prelungirea termenului de 
plată a creanţei de lire sterline. În cele din urmă s-a 
ajuns la următoarea formulă tranzacțională conform 
telegramei pe care o prezentăm mai jos primită din 
partea lui Tom Masterson: „În principiu sunt de acord 
să propun acţionarilor „Unirii”, Consiliului „Phoenix”, 
precum şi Ministerului de Finanţe Britanic să accepte 
următoarea ofertă din partea societăţii „Creditul Mini- 
er”. 

1. „Creditul Minier” se obligă să preia întregul pa- 
chet de acțiuni „Unirea” la prețul de 6.000.000 de do- 
lari liberi; 

2. „Creditul Minier” se obligă ca în termen de 6 
luni să trimită împuterniciții societății într-o ţară neutră 
(Turcia, Portugalia) pentru a încheia actul definitiv cu 
reprezentanții împuterniciți de la Londra numărând în 
acelaşi timp suma de 6.000.000 de dolari liberi. După 
trecerea acestui termen, aprobarea tranzacţiei de către 
forurile londoneze (aprobarea despre care se vorbeşte 
mai jos) devine nulă, dacă actul definitiv nu s-a înche- 
iat între timp; 

3. „Creditul Minier” se mai obligă să preia creanța 
societăţii „Phoenix” (cu dobânzile aferente) față de 
„Unirea” în sumă de...(bilanţ) pe care se obligă a o li- 
chida în 10 rate anuale egale, începând cu 12 luni după 
reluarea raporturilor comerciale cu Anglia; 

4. Această ofertă a „Creditului Minier” o voi su- 
pune forurilor londoneze după ce ea va fi aprobată de 
Consiliul de administrație al societății „Creditul Mi- 
nier”; 

5. Imediat după ce această ofertă va fi aprobată de 
forurile londoneze („Unirea”, „Phoenix”, Guvernul) 
aceasta va fi comunicată oficial Consulatului Regal 
Român din Istanbul”. 

Întrucât domnul D. Gheorghiu cerea ca un acord de 
principiu să fie semnat de Tom Masterson conform 
acestei telegrame, s-a primit o nouă telegramă din par- 
tea lui Tom Masterson, prin care arată că nu poate au- 
toriza semnarea acestei convenții preliminare fără a 
obține autorizarea prealabilă a Guvernului englez, ur- 
mând ca între timp D. Gheorghiu să se înapoieze în 
țară, spre a căpăta autorizarea Consiliului Creditului 
Minier asupra tratativelor preliminare duse. Textul te- 
legramei adresate lui Tom Masterson era următorul: 

„1. Pentru moment, nu ești autorizat să semnezi ce- 
le de mai sus, din cauza legilor engleze; 

2. Noi discutăm acum aceasta cu cercurile oficiale 
şi sperăm să surmontăm aceste dificultăţi, dar acest lu- 
cru necesită oarecare timp; 

3. Regret că va fi imposibil să-ți transmitem această 
autorizație până la data menționată (decembrie 14); 

4. We are doing our best”. 

La înapoierea de la Istanbul, D. Gheorghiu s-a oprit 
la Sofia unde a luat contact cu Zaharieff, ministrul 
bulgar al Comerţului, căruia i-a propus sub rezerva 

aprobării Consiliului de administraţie al societății 
„Creditul Minier” şi al guvernului român să primească 
un export de circa 80-100.000 de tone produse petroli- 
ere în decurs de | — 1 ! ani, cu condiţia ca plata aces- 
tui export în valoare de 6.000.000 de dolari liberi să fie 
făcută societăţii „Creditul Minier” cel mai târziu în lu- 
na mai 1943. 

Deoarece guvernul bulgar urma să facă plata anti- 
cipată, s-a cerut ca preţurile de export pentru toate 
aceste produse petrolifere să fie stabilizate, pe toată 
durata executării contractului, la nivelul prețurilor din 
01.01.1943. 

Preşedintele C. Stoicescu, după expunerea în fața 
Consiliului de administraţie, a dat citire bilanțurilor 
societăţii „Unirea”, prezentând activul acesteia în sumă 
de  2.562.115.754 de lei la 31.12.1940, de 
2.658.121.210 de lei la 31.12.1941 şi de 3.262.509.077 
de lei la 31.12.1942. Activele cuprindeau investițiile, 
amortismentele, stocurile de materiale şi produse pe- 
troliere, casa şi băncile, debitori, efecte publice. 

Consiliul, în unanimitatea membrilor prezenți şi în 
prezenţa cenzorilor a mulţumit directorului general 
Gheorghiu „pentru modul cum a condus tratativele pe 
care le aprobă în totul şi autorizează direcțiunea socie- 
tăi să înainteze următoarea ofertă domnului 
Masterson”: „d-lui Edmund C. Masterson!, Istanbul, 
ca urmare a convorbirilor ce au avut loc la Istanbul, 
între dv. în calitate de reprezentant al grupului de acţi- 
onari deținând totalitatea acțiunilor Societății „Uni- 
rea”, cu sediul în Bucureşti, strada general Berthelot 
nr. 90, cât şi în calitate de reprezentant al societății 
„Phoenix Oil and Transport Company Ltd.” cu sediul 
în Londra nr. 9 to 13 Fenchurch Building 
Fenchurchstreet, aceasta din urmă în calitate de credi- 
toare a societăţii „Unirea”, şi dl. Dimitrie Gheorghiu, 
director general al societăţii „Creditul Minier”, supu- 
nând Consiliului nostru de administrație rezultatul 
acestor convorbiri, avem onoarea a vă confirma prin 
prezenta că, în şedinţa sa din 18 decembrie a.c., Consi- 
liul nostru de administrație a hotărât a vi se face urmă- 
toarea ofertă: 

1. Societatea „Creditul Minier” înţelege a achiziţi- 
ona totalitatea acțiunilor societăţii „Unirea”, libere de 
orice sarcini şi cu cuponul aferent exerciţiului ce se 
încheie la 31.12.1942, contra prețului global de 
6.000.000 (şase milioane) de dolari liberi. 

2. Concomitent cu această achiziţionare, înțelegem 
ca societatea „Phoenix Oil and Transport Company 
Ltd.” să consimtă o prelungire a termenului de rambur- 
sare a creanţei sale contra societăţii „Unirea”, de 





19 Eduard Masterson, cetățean britanic, colonel, aflat de la 
şase ani în România, şcoala primară şi liceală în România, 
studii superioare în SUA, director la societatea „Unirea”. 
Frate al lui Tomas Masterson. 


29 





invitați în paginile revistei 


1.580.371 de lire sterline (conform bilanţului de la 
31.12.1941) în care se cuprind şi toate dobânzile până 
la acea dată, în condițiunile ce urmează: 

Suma datorată de societatea „Unirea” se va ram- 
bursa de această societate în 10 (zece) rate anuale ega- 
le, prima rată fiind scadentă la expirarea a 12 luni de la 
reluarea raporturilor comerciale între România şi An- 
glia, iar celelalte rate plătindu-se succesiv în termene 
de câte douăsprezece luni de la data scadenţei primei 
rate. 

3. La suma datorată de societatea „Unirea”, aşa 
cum s-a indicat mai sus, se va calcula până la integrala 
achitare, o dobândă invariabilă de 6% pe an, plătibilă 
odată cu scadenţa ratelor respective, pentru perioada 
succesiv scursă, fără vreun alt comision sau speze, im- 
pozitele scăzându-se din dobândă. 

4. Dobânda scadentă pe intervalul de la 31.12.1941 
până în momentul când prima rată din creanţa „Phoe- 
nix Oil and Transport Company Ltd.” va deveni sca- 
dentă, conform prezentei oferte, se va împărți în 10 
rate ce se vor plăti odată cu anuităţile din capital. 

5. Plata preţului acțiunilor de 6.000.000 de dolari se 
va face efectiv în dolari liberi, la Istanbul sau în caz de 
impedimente pentru societatea „Creditul Minier” într-o 
altă ţară neutră în care vânzătoarea să aibă posibilitatea 
de a preda acțiunile, iar cumpărătoare să facă viramen- 
tul necesar plății. 

6. Atât grupul de acționari, cât şi societatea „Phoe- 
nix Oil and Transport Company Ltd.” se obligă a preda 
Consulatului român din Istanbul, în primirea d-lui con- 
sul general al României, pentru societatea „Creditul 
Minier”, cel mai târziu până la 15.02.1943, autorizările 
statului englez prin care încuviințează încheierea aces- 
tei tranzacțiuni”. 

Concomitent cu aceste autorizări, se va depune în 
acelaşi loc şi dată acceptarea ofertei din partea proprie- 
tarilor acţiunilor, ca şi acceptarea celor mai sus prevă- 
zute din partea societății „Phoenix Oil and Transport 
Company Ltd.” prin reprezentanţii lor legali. 

Toate aceste acceptări se vor da într-o formă auten- 
tică conform legilor țărilor în care ele sunt libelate. 

7. Plata acţiunilor se va face de societatea noastră 
în termen de cel mult 6 luni de la data primirii la Con- 
sulatul român din Istanbul a actelor de mai sus. 

Odată cu acceptările, ni se vor indica persoanele pe 
numele cărora se va face depunerea sumei de 
6.000.000 de dolari de către societatea „Creditul Mi- 
nier”. 

Plata se va face contra predării acțiunilor şi a unei 
adrese către societatea „Unirea”, Bucureşti, solicitând 
nominalizarea acțiunilor asupra societății „Creditul 
Minier” sau persoanelor indicate de aceasta. 

8. Cu cel puţin de 30 zile anterior datei la care soci- 
cetatea „Creditul Minier” se va hotărî să facă plata în 
limita termenului de mai sus, societatea noastră vă va 

indica dv. în calitate de mandatar al acţionarilor, locul 
Şi ziua când se va face această plată. 

9. Dacă până la data prevăzută în această ofertă 
„Creditul Minier” nu va depune suma de 6.000.000 de 
dolari, prezenta ofertă, respectiv acceptarea ei dată de 
dv. în modalităţile mai sus arătate se consideră reziliată 
de drept, fără punere în întârziere sau judecată şi fără 
nicio pretenție reciprocă. 

10. Este bineînţeles că prezenta ofertă s-a făcut pe 
baza situației angajamentelor externe a societății „Uni- 
rea”, rezultând din bilanţul său de la 31.12.1941 şi că 
dv., în calitate de reprezentat al acţionarilor, înțelegeți 
a vă obliga, de azi, să nu se aducă schimbări acestor 
angajamente. 

11. Orice taxe şi impozite aferente tranzacţiilor se 
vor suporta în părți egale de „Creditul Minier” şi cele- 
lalte părți. 


Consiliul aprobă, de asemenea, proiectul de finan- 
ţare propus prin exportul produselor de petrol în Bul- 
garia şi autorizează pe preşedintele C. Stoicescu şi 
directorul general D. Gheorghiu să ia contact cu mare- 
şalului lon Antonescu, conducătorul statului, spre a 
expune rezultatele tratativelor şi a-i cere autorizările 
necesare, referitoare atât la tranzacțiunea de cumpărare 
a acţiunilor, cât şi a exportului de produse petroliere în 
Bulgaria, necesar procurării mijloacelor de finanța- 
re”!!. În şedinţa Consiliului de administraţie din 
25.02.1943, preşedintele C. Stoicescu anunță că „În 
urma indiscreţiilor care s-au făcut în legătură cu tranz- 
acțiunea pentru cumpărarea acțiunilor societății „Uni- 
rea”, aceste tratative trebuie socotite ca întrerupte”. 

Documentele societății nu mai precizează dacă s-au 
mai făcut încercări de preluare a societăţii „Unirea” 
care îşi va păstra capitalul neschimbat în tot timpul 
războiului. Bilanţurile acesteia nu declarau niciun be- 
neficiu, dar probabil acest lucru era o tactică, deoarece 
investițiile societăţii erau evaluate la peste 4,5 miliarde 
de lei, iar principalii creditori proveneau din Anglia. În 
cursul anului 1943, societatea „Creditul Minier”, îm- 
preună cu societatea „Unirea”, vor continua să admi- 
nistreze împreună cele 10 depozite din Transnistria, 
date de Guvernământul civil unde erau distribuite şi 
depozitate produse petroliere!?. Societatea „Unirea” va 
intra, ca şi celelalte societăți petroliere, sub controlul 
Sovrompetrol şi va fi naționalizată la 11.06.1948. 





!! SJAN Argeş, fond Societatea „Creditul Minier”, dosar 
53/1939-1945, f. 119-121. 
" Ibidem, f. 9%, 181. 

stiați ca... 


Curiozităţi istorice despre Piteşti 


„... arhitecți celebri ai României au realizat proiecte 
remarcabile în Piteştiul secolelor al XIX-lea şi al XX- 
lea? 

„„.„arhitectul Dimitrie Maimarolu (1859, Bucureşti- 
1926) a realizat planurile Palatului Prefecturii Judeţu- 
lui Argeş, construit între 1898 şi 1899? Acest Palat a 
devenit din 1970 sediul Muzeului Judeţean Argeş. De 
asemenea, Palatul Cercului Militar Central din Bucu- 
reşti constituie unul dintre proiectele acestui mare arhi- 
tect român. 

„„„arhitectul loan N. Socolescu (1856, Ploieşti — 
1924) este autorul proiectului vechii Primării a Piteşti- 
ului, ridicate în 1886, din îndemnul şi cu sprijinul lui 
Mihail Kogălniceanu? Astăzi clădirea este sediul Mu- 
zeului de Artă „Rudolf Sweitzer-Cumpăna”. Socolescu 
este reprezentant al academismului francez, caracteri- 


culese de prof. dr. Elena ȘTEFĂNICĂ 


zat prin claritate şi monumentalitate, iar sediul central 
al Universităţii din Craiova este un alt proiect remar- 
cabil al arhitectului. 

„„„arhitectul Eraclie Lăzărecu a proiectat clădirea 
Băncii Populare, ridicate în 1910? Astăzi clădirea este 
sediul Cinematografului „Sebastian Papaiani”. 

„„„arhitecţii Eraclie Lăzărecu şi Arghir Culina au 
realizat proiectul Palatului Justiţiei, construit între 
1912-1914, în stilul neoclasic? 

„„.arhitectul Arghir Culina este proiectantul a două 
case deosebite din Piteşti: Casa „Simion” („Casa căsă- 
toriilor”) şi Casa „Gr. T. Coandă (Casa Corpului Di- 
dactic)? Arghir Culina este un reprezentant al stilurilor 
eclectic, neoromânesc şi Art Deco din arhitectura ro- 
mânească. Cea mai reprezentativă operă a artistului 
este Hotelul „Ambasador” din Bucureşti. 

